Anmeldelse af Viventor Crowdlending ⇒ Læs min mening her\nViventor er den nye dreng i klassen, der med hastige skridt er ved at etablere sig som en af de større platforme indenfor p2p lån. De tilbyder, på samme måde som Mintos, en handelsplads med lån fra mange udbydere og har lige nu 6 forskellige udbydere at vælge imellem, et antal der kun forventes at blive større igennem 2017.\nPlatformen åbnede i 2016 og har allerede nu formidlet mere end 20 mio. Euro i lån. De har helt fra starte, haft fokus på at være en af de teknisk stærkeste og mest brugervenlige platforme, hvilket har været med til at lokke både lånevirksomheder og investorer til platformen.\nPlatformen tilbyder de værktøjer vi kender fra de ældre crowdlending platforme, som en primær og en sekundær markedsplads, og et gennemført auto investerings værktøj du kan bruge til at sammensætte din portfølje. Som en af de eneste platforme har de en mobil app, hvor du kan styre det hele og den virker rigtigt godt, jeg ville kunne styre alt fra appen, hvis jeg ville.\nHvem henvender Viventor sig til?\nSiden starten i 2016 er de månedlige udlån i gennemsnit steget med 60% hver måned, et tal der nok falder lidt i 2017, men det viser at de fortsat har fart på og vil frem. Samtidig er de også meget transparente og fortæller gerne, hvordan tingene hænger sammen og viser tallene offentligt, så investorer selv kan se, hvad de går ind til.\nAt Viventor er en platform med flere låneudbydere, betyder også at du som investor får flere muligheder at vælge imellem, som f.eks. længde på lånet samt hvilken risiko, som passer til lige netop din investering. Platformen egner sig derfor til alle der gerne vil igang med, eller udvide deres investeringer i crowdlending.\n– Det er en hurtigt og let platform at oprette sig og komme igang på, du kan endda gøre det fra din telefon eller iPad, hvis du bruger deres App.\n– De tilbyder lån med og uden buy-back garanti i Sverige, Estland og Spanien.\n– Der er også mulighed for at investere i lån med pant i ejendomme.\n– Viventor stiller krav til at alle deres udbydere selv beholder en andel i deres lån, hvilket sikrer at alle har interesse i at få så mange penge tilbage som muligt.\n– Renterne på platformen starter fra 7-9%, for lån med pant i bygninger, til 10-13% for forbrugslån med buy-back garanti.\nHvis du gerne vil igang med platformen, så husk, at vekselgebyrer til overførslen hurtigt kan æde en stor del af din investering, hvis det er små beløb. Jeg anbefaler at du bruger Transferwise, som har nogle af de laveste gebyrer og tilbyder den korrekte vekselkurs. Du kan læse mere om Transferwise her\nHvis du vil tage et kig på Viventor appen kan du se en gennemgang herunder. Den findes både til Android og iOS.\nFor at give dig et bedre overblik over platformen, inden du starter, har jeg opsat de styrker og svagheder, ved Viventor, som jeg ser.\nUdvalget af låneudbydere, med hele 6 forskellige idag.\nMuligheden for at investere i flere lande.\nMulighed for buy-back garanti.\nEt velfungerende mobil app.\nMange muligheder i deres auto investor.\nStort udvalg af lån tilgængeligt.\nForholdsvis ny virksomhed.\nRenten på nogle lån er nede på 7%\nVil du investere på Viventor platformen?\nOpret en konto her og kom igang indenfor 5 minutter\nViventor er en af de crowdlending platforme jeg kun tjekker månedligt, det skyldes at de har et stort udbud af forskellige lån og en fungerende auto investerings mulighed. Jeg følger naturligvis med, hvis de udsender en vigtig mail eller lignende, men ellers tjekker jeg månedligt, hvordan mine investeringer performer og om de har udsendt regnskaber eller lignende.\nViventor udgør 20% af mine investeringer, i crowdlending, og er en del af mine investeringer med kort løbetid. Alle mine lån har en maximal løbetid på 3 måneder, og med Viventor’s buy-back garanti, går der blot op til 60 dage, før jeg får pengene igen. Det er altså investeringer som jeg kan trække ud på mindre end 6 måneder.\nMit nuværende afkast ligger på 10,5% og er udelukkende baseret på lån med buy-back garanti. Dette afkast virker til egentlig at det gennemsnittetlige for denne platform, kun nogle enkelte lån liggermed 12-14% i rente, hvorfor det er svært at få et gennemsnitligt højere afkast.\nViventor er kommet sent med i kapløbet, om at blive en af de foretrukne handelsplatforme for P2P lån, men rent teknisk har de faktisk allerede overhalet flere af de andre konkurrenter, med f.eks. deres mobil app. Dette er klart deres største styrke og det ser heldigvis ud til, at både investorer og låneplatforme tilslutter sig Viventor med glæde.\nRenterne på platformen ligger i den lave ende af markedet, men lavere renter er en udvikling vi ser på flere platforme, og et tegn på at crowdlending er ved at modnes. Vi begynder at kunne investere i crowdlending lån i andre brancher og lånetyper, som ikke kan tilbyde de samme renter som forbrugslånene, men de har til gengæld en lavere risiko. Samtidig er der kommet mange nye investorer til, som betyder at låneudbyderne kan få de midler, de har behov for, til en lavere rente end tidligere.\nJeg glæder mig til at se, hvad fremtiden bringer, for Viventor, og mine forventninger er høje. Indtil nu har de endnu ikke trådt ved siden af, og har allerede opbygget en troværdighed, der for mange andre har taget flere år at opbygge.\nCrowdlending platformen Fast Invest gik i luften i 2015. Siden har deres crowdlending platform vundet…\nBulkestate er både en crowdfunding og en crowdlending platform, da du har to muligheder på…\n1. juni 2019 ved 16:01\nHvis jeg indsender Tax Certificate til Viventor, lader de så være med at trække de 19 % ?\nCrowestate, Envestio og Reinvest24 hører også hjemme i Estland men har ikke skrevet noget om at indsende Tax Certificate Bliver der trukket skat på disse platforme?\n1. juni 2019 ved 17:28\nJa det gør de. Indtil videre er det kun Spanien der kræver kildeskat for udenlandske investorer på f.eks. Housers platformen.\nViventor må tolke lovgivningen anderledes end de andre platforme og jeg ser det kun som et sundt tegn at de er forsigtige og kræver den ekstra information.\n9. november 2018 ved 16:23\nViventors autoinvest-redskab har en indstilling, der hedder “Maximum LTV”, som kan sættes fra 0-100%. Jeg spurgte deres support, hvad det er, men forstod ikke svaret… kan du forklare det? Og hvad sætter du den til i din strategi?\nTak og mvh Janne\n10. november 2018 ved 11:17\nDet står for Loan-to-Value og handler om belåningsgraden.\nHvis du har et hus til 1 mio, med en LTV på 80% så er det fordi der er lån for 800.000 i ejendommen.\n18. november 2018 ved 21:40\nJa, tak – nu giver det mening!\nE. O. skriver\n17. marts 2018 ved 02:12\nKan viventor i realiteten godt gå konkurs? Og i så fald er man omfattet af bankgarentien her i Danmark op til 750.000 kr? Som man jo ville være hvis det var en bank der gik nedenom og hjem her i Danmark.\n17. marts 2018 ved 08:41\nViventor er ikke dækket af den danske indskydergaranti. Alle dine lån er dog ejet af dig og i tilfælde af at platformen går konkurs har de en plan på plads med et advokatfirma der vil hjælpe investorer med en plan videre.\nEt af de bedre eksempler på hvordan det kan foregå er Svenske Trustbuddy der gik konkurs i 2015. Her valgte investorer at køre videre med lånene, men de fik dog også bud op at sælge alle lån til en 3. part.\nDit kontante indestående vil blive en del af boet, og du vil derfor med stor sandsynlighed kun få 0,x for hver 1 kr du havde stående.\nDu kan læse mere om hvad de selv skriver her: https://www.viventor.com/investing-with-us/risks/\nKort sagt, risikoen for dette er en af årsagerne til at jeg spreder mig ud over flere platforme. På samme måde som jeg aldrig ville sætte alle mine penge i en enkelt aktie.\n11. maj 2017 ved 16:04\nJeg har med stor interesse læst dine anmeldelser af forskelle p2p platforme og hvad du ellers har skrevet om da jeg selv har nogen penge der skal investeres på flere platforme og markeder, heriblandt p2p lending.\nJeg er dog stødt på et problem med Viventor hvor jeg ikke kan finde nogle lån på det primære marked at investere i. På nuværende tidspunkt er der kun 7 lån (8-9%) i spanien, mens der er over 3200 på det sekundære marked.\nHar du selv oplevet en kraftig nedgang i mulige lån på viventor så man er tvunget på det sekundære marked?\n14. maj 2017 ved 08:11\nJeg har så sent som sidste måned investeret 2000 Euro i Viventor platformen. Det tog cirka en uge før de alle var investeret med den autoinvestor jeg har opsat. Jeg investerer kun i lån med 10% eller højere rente, buyback garanti og en løbetid på 0-12 måneder. Jeg investerer dog op til 25 Euro i hvert lån, da jeg stadig har det spredt ud over cirka 200 lån på platformen.\nMin erfaring er at investeringerne er kommet lidt i puljer, nogle uger har der været mange, andre ikke så mange. Jeg ville opsætte en autoinvestor og give de 2-4 uger, hvis de derefter stadig ikke er investeret ville jeg trække det overskydende ud og investere i en anden platform.\nJeg investerede selv lidt i det sekundære marked da jeg startede, men der er sjældent nogle gode lån at finde der. De tager alle et premium hvilket gør at det ofte giver en lav rente på det lån du så køber. Så ville jeg hellere investere dem i en anden platform.


En skanning af dit foster har vist, at fosteret har forstørret nakkefold. Det betyder ikke nødvendigvis, at fostret er sygt. Der er dog en let øget risiko for sygdomme som fx hjertefejl, misdannelser , kromosomfejl og visse sjældne sygdomme.\nDu får derfor tilbudt yderligere undersøgelser på Aalborg Universitetshospital.\nNogle gravide, der får konstateret forstørret nakkefold hos fostret, bliver tilbudt en moderkageprøve eller fostervandsprøve for at udelukke Downs syndrom eller en anden genetisk fejl. Læs eventuelt pjecen ”Moderkageprøve og fostervandsprøve”. Som regel viser moderkageprøven, at kromosomerne eller generne er normale.\nLangt de fleste fostre med forstørret nakkefold er ikke syge, men har en variation i nakkefoldens størrelse.\nHar du spørgsmål, er du velkommen til at kontakte ambulatoriet i Aalborg.


Luftfragten kæmper sig langsomt tilbage - Transporttidende\nLuftfragten kæmper sig langsomt tilbage\nKæmpe kapacitetsproblemer forudses ved vaccineleveringer.\nI oktober faldt den globale efterspørgsel på luftfragt med 6,2 procent. En forbedring i forhold til faldet i september på 7,8 procent.\nKapaciteten var i oktober faldet med 22,6 procent, hvilket også var en forbedring sat op imod faldet på 25 procent i september.\nDet viser de nyeste luftfragttal fra den internationale luftfartsorganisation IATA.\n- Efterspørgslen efter luftfragt kommer tilbage - en tendens, som vi ser fortsætte ind i fjerde kvartal. Det største problem for luftfragt er manglen på kapacitet, da meget af passagerflåden forbliver på jorden. Slutningen af året er altid højsæson for luftfragt. Efterspørgslen bliver sandsynligvis endnu større, da mange kunder er afhængige af e-handel, hvoraf 80 procent leveres med fly. Så kapacitetsmanglen fra de groundede fly vil ramme særlig hårdt i de sidste måneder af 2020. Og situationen bliver endnu mere kritisk, når vi søger efter kapacitet til de forestående vaccineudleveringer, siger Alexandre de Juniac, IATA’s generaldirektør og administrerende direktør.


Forsømte unge | Gymnasieskolen\nTilfredsstillelsen af de fundamentale behov er en forudsætning for, at eleverne kan blive sunde og velfungerende personer, der er disponerede for at handle på en bestemt genkendelig og tilpasningsparat måde, der er præget af rationel erkendelse, følelser og stærke motiver til at nå det, de ønsker. Så hvis undervisningen skal være tilfredsstillende for såvel lærere som elever, kræver det, at der er klare og realistiske mål, som begge parter kan koncentrere sig om at nå, skriver kronikøren.\n_ Dato_ 11. dec 2013\nTekst_ Carl Kähler\nVi har alle en række behov fra de helt basale til de mest intellektuelle eller kognitive behov, og vi kan målrette vores adfærd efter det, vi søger, og som tilfredsstiller disse behov. Formålet med denne motivation er at etablere en relativ psykosomatisk ligevægt eller homeostase, som ikke kan etableres en gang for alle, men hele tiden må genskabes. I de tilfælde, hvor et behov medfører en direkte målrettet adfærd, taler man om en primært motiveret adfærd, men ikke al adfærd er primært motiveret. Faktisk må vi i de fleste tilfælde gøre noget andet for derigennem at få tilfredsstillet behovet. Man taler så om sekundær motiveret adfærd. Det gælder for eksempel i høj grad uddannelse og arbejde. Det betyder, at uddannelse og arbejde kan opleves som en udskydelse af den primære behovstilfredsstillelse.\nDet er af indlysende grunde vanskeligt at finde forsøgsdata for mennesker, men R.A. Champion, der har beskæftiget sig med forholdet mellem behovsdeprivation, aktivering og præstationsstyrke, peger på, at der er en sådan sammenhæng, selv om den er meget kompleks, og terminologien mangetydig.\nDet er for eksempel vanskeligt at redegøre for årsagssammenhængen mellem en bestemt deprivation og den adfærd, den aktiverer, fordi deprivationen langtfra altid aktiverer den samme adfærd.\nDet er også diskutabelt, om man kan bruge termen behov om både de basale, sociale og kognitive behov. Det er velkendt fra Freud, at deprivationen af basale behov kan have psykopatogene følger, som det ikke i samme grad er tilfældet for de andre behov, selv om det også kan have alvorlige følger. Det udelukker imidlertid ikke, at behovsdeprivationen er såvel adfærds- som opmærksomhedsdeterminerende. Deprivationen er en primær aktivator, i den forstand at den ikke kræver indlæring, i modsætning til den adfærd, som den kan igangsætte for at tilfredsstille behovet.\nDet er vigtigt for indlæringen, at deprivationen fører til handlinger, der tilfredsstiller behovet. Hvis den ikke gør det, kan det føre til en betydelig desorientering, frustration og resignation, som vi kan opleve hos nogle elever.\nOmvendt vil en målrettet behovstilfredsstillelse som regel føre til en forstærket indlæring. Det er tydeligt, at stimuli, der ikke fører til en reduktion af deprivationen og dermed til behovstilfredsstillelse, motiverer en undgående adfærd, mens stimuli, der fører til en reduktion af deprivationen og til behovstilfredsstillelse, motiverer eller aktiverer en tilnærmende adfærd.\nDertil kommer så de individuelle faktorer. Det er for eksempel velkendt, at mennesker, der lider af angst eller har en stærk seksualitet, reagerer stærkere end normalt på angstprovokerende eller seksuelle stimuli.\nI en gymnasial sammenhæng er det vigtigt, at undervisningen tilrettelægges, så eleverne kan se, at den bidrager til at tilfredsstille deres såvel personlige som uddannelsesmæssige behov. Hvis eleverne ikke kan se det, vil undervisningen virke irrelevant og demotiverende og kan i de tilfælde, hvor eleverne alligevel tvinges til at følge den, føre til direkte aggressive eller selvdestruktive handlinger.\nForstyrrelse af basale behov en trussel\nHvis selvaktualiseringen, altså det at kunne give udtryk for selvstændige meninger og holdninger og at handle på en socialt acceptabel måde, er det egentlige individuelle udviklingsproblem, som gymnasiet for alvor stiller eleverne over for, så rejser det en lang række spørgsmål om betingelserne og forudsætningerne for at kunne gøre det.\nMeget generelt kan man sige, at behovstilfredsstillelse fører til konsistente, differentierede, ændringsparate, integrerede, motiverede og selvkontrollerede mennesker, kort sagt til hele og modne mennesker, der er et væsentligt mål med de gymnasiale uddannelser. Alvorlig deprivation af basale behov er ødelæggende for opnåelsen af dette mål.\nDa de kognitive evner, som særligt efterspørges i gymnasiet, i sidste instans tjener tilpasningen til de funktioner, som skal tilfredsstille elevernes basale behov, er det klart, at enhver forstyrrelse af dem truer elevernes muligheder for at få tilfredsstillet disse behov. Hvis de ikke får de nødvendige gennemsnit, kommer de ikke ind på de uddannelser, de ønsker. Det er en forudsætning for, at de kan klare de uddannelser, de er begyndt på i gymnasiet, at de får mulighed for at bruge deres kognitive evner så godt og ubesværet som muligt.\nDet er også klart, at det, der er karakteristisk for normale unge, er et problem for handicappede, anderledes og depriverede unges selvaktualisering. Deres erfaringer og det, de dermed kan relatere til, er noget andet end det, de for en stor dels vedkommende præsenteres for og skal forholde sig til. Der er således et problem mellem disse grupper af elever, der ikke er blevet mindre med den øgede rekruttering til gymnasiet. Endelig er det et problem, at der er så stor en del af drengene, der ikke får en gymnasial uddannelse eller ikke får en gymnasial uddannelse med et adgangsgivende gennemsnit.\nMenneskets behov hierarkisk ordnede\nBørn har behov for at blive leget med, talt til og for en positiv bekræftelse på det, de gør. Hvis de ikke får en sådan opmærksomhed, kan det gå ud over deres mentale og kognitive udvikling. De har ikke behov for at blive isoleret, skældt ud eller irettesat. Det kan i værste fald medføre, at deres mentale udvikling bliver forsinket. Børn med mindre hjernedefekter er særligt udsatte for at få forstærket deres indlæringsvanskeligheder.\nAbraham Maslow gjorde allerede i 1954 opmærksom på, at menneskers behov ikke er sideordnede, men hierarkisk ordnede, og at de fysiologiske behov udgør de basale og stærkeste behov, som må tilfredsstilles, før de sociale behov kan tilfredsstilles. Det er en forudsætning for tilfredsstillelsen af de selvaktualiserende (intellektuelle og kreative) behov. Man kan diskutere, om disse behov i særlige situationer kan tilfredsstilles på trods af basal og social behovsdeprivation, men generelt er teorien indlysende rigtig.\nDet er ligeledes en følge af Maslows teori om de hierarkisk ordnede behov, at det provokerer en betydelig træthed, når elever tvinges til at beskæftige sig med noget, som de slet ikke oplever, at de har behov for, fordi de helt basale og sociale behov ikke er tilfredsstillet. Trætheden er en følge af, at de skal koncentrere opmærksomheden om emner, der ligger helt uden for zonen for deres nærmeste udvikling og forståelseshorisont.\nDet er også velkendt, at basal og social deprivation og meget ugunstige forhold i hjemmet kan hæmme eller forsinke unges sprogudvikling og generelle intelligens, selv om der er mange, der indhenter det, når de anbringes under forhold, hvor de får bedre muligheder for at bruge deres evner. Det afhænger af, hvor depriverede de har været.\nI Maslows og neomaslowian¬sk tænkning er tilfredsstillelsen af de basale og sociale behov lige så vigtig som motivation, fordi tilfredsstillelsen af disse behov er en forudsætning for motivationen. Det er formentlig en væsentlig årsag om ikke årsagen til mange elevers manglende ”motivation” og uopmærksomhed, der kommer til at dominere alt for meget i undervisningssituationen. For eksempel når så mange elever surfer rundt på nettet i timerne.\nDet ser også ud til, at de ikke-depriverede unge er bedre til at udsætte deres øjeblikkelige behovstilfredsstillelse end depriverede unge, der har svært ved at koncentrere sig i længere tid ad gangen.\nManglende tilfredsstillelse kan føre til deprivation\nDet ser ud til, at tilfredsstillelsen af det lille barns behov er væsentligere end den senere behovs-tilfredsstillelse, fordi unge, der har fået mulighed for at udvikle sig til stærke og sikre individer som helt små, har tendens til at forblive stærke og sikre på sig selv. Unge, der ikke har fået mulighed for det, kan blive meget nærtagende og sårbare, men det betyder ikke, at den tidlige behovstilfredsstillelse er det eneste, der er determinerende for den unges adfærd og personlighedsdannelse.\nDet betyder, at mange unge kæmper med determinerende faktorer i deres adfærd, som de ikke er klar over årsagerne til, men ofte må tage de alvorlige konsekvenser af.\nDet er vigtigt at være opmærksom på, at de determinerende faktorer som for eksempel faderdeprivation for mange drenges vedkommende kan determinere en adfærd, som ikke er det samme som et personlighedstræk, selv om det kan udvikle sig til det. Det er således nødvendigt at skelne mellem de mindre alvorlige former for deprivation og de former, der truer udviklingen af de kognitive evner og selvaktualiseringen.\nGenerelt kan man sige, at de mindre alvorlige deprivationer betyder, at barnet ikke får det, det gerne vil have, mens de alvorlige deprivationer bliver opfattet som udtryk for eller symboler på manglende nærhed, ømhed, kærlighed og omsorg. Når summen af de mindre alvorlige deprivationer bliver tilstrækkelig stor, opfattes den som symbol på alvorlig deprivation, der vedrører kærlighed, prestige, respekt og lignende behov.\nDepriverede børn og unge har en tendens til at opfatte kritik som et personligt angreb, mens børn og unge, der føler sig elsket, anerkendt og respekteret, tager kritik for det, den er, og måske oven i købet er taknemmelige for den.\nDet er en tydelig social erfaring, at mennesker, der har været økonomisk, socialt, følelsesmæssigt eller på anden måde depriverede, har tendens til at udvise et meget højt aktivitets- og præstationsniveau for netop at kompensere for deprivationen (savnet). Det kan blive styrende for deres adfærd resten af livet. Vi kender sikkert alle sammen til depriverede unge, der er så selvcentrerede, at de næsten er umulige at være sammen med, som det er tilfældet med mange narcissister.\nDet er heller ikke ualmindeligt, at elever med anden etnisk baggrund har et meget højt ambitionsniveau, men man kan naturligvis også møde elever, der har et lignende højt præstations- og ambitionsniveau, der ikke også har et religiøst motiv, og hvor der ikke er tale om at kompensere for savn i barndommen, men om at indfri et givet socialt niveaus forventninger.\nEngagement, kontrol, selvforglemmelse og feedback\nKonklusionen er ikke, at alvorlig deprivation er årsagen til for eksempel dysfasi (ordblindhed), ADHD (adfærdsvanskeligheder) og en uheldig personlighedsudvikling, men det er tydeligt, at der er en overrepræsentation af depriverede unge med disse lidelser blandt de elever, vi i disse år får i gymnasiet. Hæmningen af de unges sprogudvikling og selvaktualisering er ikke en uoprettelig følge af deprivationen, men det kræver en betydelig indsats, hvis de skal kunne indhente deres jævnaldrende.\nI Tidlig frustration skriver Niels Peter Rygaard, at ”for den tidligt frustrerede unge vil de konfrontationer, som skulle rummes i fællesskabet, let blive en for tidlig, aktiv kontaktafbrydelse fra barnets side. Den unge kan være spændingssøgende, træt af, at de voksne bestemmer, have en familietradition for et tidligt voksenliv eller en længsel efter noget navnløst, som ofte følger med deprivation og fortsætter livet igennem. Den seksuelle debut foregår som regel for tidligt”.\nMed den øgede rekruttering er det klart, at vi får flere depriverede unge fra dysfunktionelle hjem i gymnasiet med de sandsynlige følger, det får for såvel det psykiske arbejdsmiljø, undervisningens kvalitet som for de resultater, eleverne opnår. Det er der ikke noget nyt i; det nye er, at det har fået et omfang, der gør, at vi bliver nødt til at forholde os til det, hvis gymnasiet skal opfylde sin målsætning og dermed sin samfundsopgave.\nDet er en følge af Maslows teori, at tilfredsstillelsen af de fundamentale behov er en forudsætning for, at eleverne kan blive sunde og velfungerende personer, der er disponerede for at handle på en bestemt genkendelig og tilpasningsparat måde, der er præget af rationel erkendelse, følelser og stærke motiver til at nå det, de ønsker.\nHvis undervisningen skal være tilfredsstillende for såvel lærere som elever, så kræver det, at der er klare og realistiske mål, som begge parter kan koncentrere sig om at nå. Det kræver, at opgaverne er udfordrende og kræver kunnen, så lærerne og eleverne ikke keder sig. Det kræver engagement, kontrol over det, der foregår, og en vis selvforglemmelse, og det kræver selvfølgelig også, at begge parter giver hinanden en ordentlig feedback.\nOM Carl Kähler\nMagister i litteratur-videnskab fra Københavns Universitet 1975.\nSidefag i oldtidskundskab, filosofi og psykologi.\nAnsat på Køge Gymnasium siden 1976. Forelæst på Folkeuniversitetet fra 1984 til 1992.\nHar udgivet bøger om Kierkegaard og Homer samt diverse artikler, kronikker med mere.\nR.A. Champion: Indlæring og aktivering 1969/1973\nAbraham Maslow: Motivation and Personality 1954\nM. Rutter & M. Rutter: Den livslange udvikling – forandring og kontinuitet 1993/2000\nHer kan svage elever ikke gemme sig\nViden er vejen til succes\nOntarios lærere løfter bunden\nOntarios succes bremses af dårligere økonomi


Hvis festivaler aflyses: - Får jeg mine penge retur? | TV2 Fyn\nStore arrangementer de næste 14 dage er allerede aflyst, flere motionsløb i maj og juni er aflyst, men festivalerne afventer situationen. Det får nogen til at bekymre sig om, hvorvidt de får pengene retur for deres billet, hvis der aflyses?\nPå trods af coronavirus planlægger Heartland Festival stadig programmet til sidst i maj.\n28. mar 2020, kl. 16:38\nFor femte gang åbnes portene ved Egeskov Slot til Heartland Festival, når kalenderen siger pinse i slutningen af maj. Op mod 18.000 mennesker forventes at drikke rosé fra glas, gå til talks og spise mad ved langborde, mens amerikanske Beck synger de allersidste forårsnætter ind.\nDet er i hvert fald scenariet lige nu. Heartland Festival er ikke aflyst på grund af coronavirus. De planlægger stadig at holde festivalen.\nMen en fynbo er alligevel bekymret for, om festivalen bliver til noget - og endnu mere, hvad det får af betydning for de billetter, han har købt.\n- Hvad er mulighederne for penge retur på for eksempel Heartland i tilfælde af aflysning, spørger Steffen Kjærulff fra Odense.\nHeartland afviser at svare\nTV 2/Fyn har lørdag forsøgt at få et svar fra Heartland Festival, men arrangøreren vil ikke svare på Steffen Kjærulffs spørgsmål, men henviser i stedet til sin hjemmeside, hvor der står at:\n"..som situationen er på nuværende tidspunkt, vil de forebyggende restriktioner, der er gældende p.t., ikke påvirke afviklingen af Heartland til sommer".\nquote Hvad er mulighederne for penge retur på for eksempel Heartland i tilfælde af aflysning?\nSteffen Kjærulff, Odense.\nSåledes forventer arrangørerne bag festivalen stadig, at der vil være musik og kultur ved Egeskov Slot denne sommer, og at det derfor slet ikke er aktuelt at overveje, om kunderne skal have billetprisen retur.\nNogle krydser bare fingre\nTorsdag i TV 2/Fyns 19.30-udsendelse sagde Ronni Hansen, direktør for sport, kultur og underholdning i Geelmuyden Kiese, at festivalledelser rundt om i landet ganske givet har svært ved at sove om natten for tiden, fordi der er så mange spekulationer om, hvad der kommer til at ske de næste måneder.\nEventyrløbet er aflyst, men hvad med festivalerne?\n- Nogle af festivalerne venter på at se, hvad der kommer til at ske med eventuelle kompensationspakker fra regeringen, og andre er i dialog med deres forsikringsselskab, og nogle tredje sidder simpelthen bare og krydser fingre, siger Ronni Hansen, der i sin tid også var med til at starte Tinderbox i Odense op.\n- Det har en stor betydning, hvordan påbud fra myndighederne udvikler sig. Dels er det et juridisk spørgsmål over for billetkøberne, og dels er det et spørgsmål om, hvornår et eventuelt påbud kommer, for jo tættere på en festival, det kommer, jo sværere bliver det at fortsætte.\nquote Det har en stor betydning, hvordan påbud fra myndighederne udvikler sig.\nRonni Hansen, direktør for sport, kultur og underholdning i Geelmuyden Kiese.\nRonni Hansen vurderer, at støtte fra staten delvist kan redde festivalerne. Hjælpepakkerne dækker dog ikke profit, og det skal nogle festivaler have ud af dagene med musik og fest for at kunne køre videre. Og så skal man også kunne sandsynliggøre, hvor mange billetter man ville have solgt, og er billetkøberne allerede nu tilbageholdende, vil nogle af festivalerne ligge lige på grænsen for overlevelse, lyder det fra Ronni Hansen.\nCorona rammer Eventyrløbet:\nLandets største motionsløb aflyser for i år\nHeartland Festival på Egeskov Slot på Midtfyn har endnu ikke udsolgt af sine billetter til de tre dages musik, talk, kunst og madoplevelser.\nTicketmaster, som udbyder billetter til blandt andet Heartland Festival, skriver på sin hjemmeside, at "I tilfælde af aflysning henvises der dog til den ansvarlige arrangør for yderligere information og eventuel refundering. Billetter refunderes i sådanne tilfælde som udgangspunkt altid til billetkøber."


Shoppere fra fastlandet tager gerne til Fanø | Fanø Posten\nFanø er et besøg værd på alle årstider. Når man ikke besøger de små butikker, kan man jo gå ture i de små gader.\nOverraskende mange turister fra Ribe og Esbjerg tager til Fanø for at ’hyggehandle’. Men det går også lidt den anden vej\nTURISME – I en kæmpeanalyse om turismen på Vestkysten og i Vadehavet, som Destination Nordvestkysten, Destination Vadehavskysten og Destination Vestkysten samt Erhvervsfremmestyrelsen er gået sammen om, er der en guldgrube af information, som kan være nyttige for politikerne, turismeaktørerne og almindelige, interesserede borgere.\nFor eksempel kan man læse, at 40 procent af de turister, der shopper i Esbjerg, også tager andre steder hen for at shoppe videre. 24 procent af dem tager for eksempel et smut til Fanø for at lægge nogle kroner. Også de turister, der har været i Ribe, har kreditkortet fremme andre steder. 16 procent af dem har det på Fanø.\nFanøs gæster tager også pengepungen med sig til fastlandet. Det er dog kun 35 procent, der handler udenøs, måske på grund af den ret høje færgeudgift med bil og den forholdsvis lange gåtur til Torvet i Esbjerg og Broen, hvor der er mest liv. Fiskeri- og Søfartsmuseet kræver også gode vandresko.\nTo tredjedele af de Fanø-gæster, der drager udenøs, tager til Esbjerg for at shoppe, 28 procent tager til Ribe, 12 procent tager til Blåvand og 7 procent tager til Varde.\nFuglekik er populært\nHvad interesserer så vore gæster, når de er på Fanø? Strand og kyst ligger meget højt, 88 procent mod 92 procent i 2020. Det må siges at være uændret. Mest populære aktiviteter derefter er gåture, vandreture, badning, løbeture og cykling.\nTil gengæld er interessen for ornitologi eksploderet. At se på fugle interesserede 5 procent i 2020. I 2021 udtalte hele 11 procent af de adspurgte, at de var interesseret i ornitologi. Guidede ture er også steget i popularitet, fra 3 til 6 procent af de adspurgte.\nKulturelle aktiviteter nævnes ikke specifikt, men de indgår formentlig i punktet Andet, som 12 procent svarede havde deres interesse.\nOg nu til et af de mest spændende punkter i analysen: Tilfredsheden med Fanø. Og den var uændret skyhøje 91 procent fra 2020 til 2021. Her er det dog værd at bemærke, at Henne steg fra 71 til 91 procent tilfredse gæster, mens de tilsvarende tal i Blåvand var 78 i 2020 og 91 procent i 2021. Ribe lå på 95 procent i år, kun overgået af Hvide Sande med 96. Konkurrencen skærpes.\nFanøs gæster er også blevet spurgt, om de vil anbefale andre at besøge os. Her ligger Fanø uændret på 64 procent. Lønstrup topper, men her i området ligger Fanø dog på linje med Ribe og Blåvand med henholdsvis 66 og 67 procent.\nTags nordby, Sønderho, Turisme


Gásadalur. Photo: Allison Green\nThe gorge in the village of Gjógv. Photo: Allison Green\nSørvágsvatn. Photo: Allison GreenSørvágsvatn. Photo: Allison Green\nTrøllkonufingur (Troll Finguren). Photo: Allison Green\nKallurin fyrtårn på Kalsø. Foto: Allison Green\nKalsø, ved starten af vandreturen. Foto: Allison Green\nKópakonan (Sælkvinden) statue i landsbyen Mikladalur på øen Kalsø. Foto: Allison Green\nDer er næsten 70.000 får på Færøerne, men der kun er ca. 50.000 mennesker. Foto. Allison Green\nVandfald kan ses fra de fleste veje på tværs af øerne. Foto: Allison Green\nSkrevet af Allison Green, der ejer bloggen Evig Ankomst.\nDer er et gammelt ordsprog, som jeg tror, færingerne vil sætte pris på: Vi planlægger, Gud griner.\nFærøerne er isoleret i en vindblæst lomme i det nordlige Atlanterhav med mere end 240 km fra det nærmeste naboland – og færingerne kender naturligvis det lunefulde vejr bedre end nogen andre. Tåge er noget alle færinger kender til og som de ofte må forholde sig til. Solrige dage er undtagelsen, ikke reglen. Under enhver aktivitet på Færøerne skal man være klar over, at det i sidste ende er vejret, der bestemmer.\nTil trods for det, har færingerne beboet øerne i over tusinde år. De er stolte over deres traditioner og lader sig ikke gå på af vejret – heller ikke selvom det påvirker det traditionelle færøske køkken og madkultur, fordi det er tæt på umuligt for grøntsager at gro i den stenende jordbund.\nFor en førstegangsbesøgende på Færøerne er det overraskende at se de vejrskift, der kommer hver dag. Færøerne er et sted, hvor man bliver nødt til at lægge telefonen med vejrappen væk og bare kigge op på himlen for at se vejrudsigten.\nDEN FØRSTE UDFLUGT MED TÅGE\nVi landede på en dag med en bemærkelsesværdig klar himmel. Vi hentede lejebilen og kørte straks mod Gåsedal. En bygd, der ligger på den vestlige del af øen, Vågø. Her viste Færøerne sig fra sin bedste side med strålende, smaragdgrønne farver efter sommerregnen. Vi så de flotte huse langs kysten med havet som baggrund.\nMin ven havde advaret mig om at tage til Gåsedal. Byen ligger nemlig helt ned til havet – så tæt på, at man kan frygte, at den styrter i. I stedet bliver byen holdt oppe af de stærke vinde, der blæser nede fra havet og op langs klipperne. Men da vi nærmede os Gåsedal, blev vi i stedet mødt af det turkisblå hav, der slog ind mod kysten – og vi tog flere hundrede billeder på de første par dage.\nDerefter kørt vi ned ad de snoede veje, mens tågen tætnede og omringede vores bil. Vi parkerede der, hvor vi vidste at vi kunne fotografere Drangarnir – en kæmpe klippe i havet med et hul gennem midten, der former et lille vindue. Her stod to får og græssede – helt upåvirkede af den tåge, der var ved at omslutte dem. Vi stod ud ad bilede og ventede utålmodigt på, at vejret ville klare op – det gjorde det ikke.\nVi mistede tålmodigheden og kørte videre mod vores næste destination, søen Sørvágsvatn, for ikke at spilde mere af vores dag.\nVANDRETUR TIL SØRVAGSVATN\nI teorien er vandreturen til Trælanípa bare en dejlig to-timers rundtur, hvor man ser masser af får og måske møder et par mennesker i det grønne landskab. Når man ser ud i horisonten, kan man se små vandløb, der ender i Sørvagsvatn og for enden af stien, kan man klatre op af en stejl klippeskrænt. Fra toppen af den, ligner søen bare et glas vand, der er ved at flyde over.\nDer var kun et problem, da vi nåede målet på vores vandretur. kunne vi næsten ikke se klipperne 6 meter foran os. Vi besluttede os for at vente på vejret klarede op og i mellemtiden gav vi fårene latterlige kælenavne. Der gik 2 timer, hvor Graham og Baarbare var klare vindere i vores ordspil, tågen nægtede at lette.\nVi vendte tilbage til vores bil – en smule mismodige. Lige pludseligt skinnende solstrålerne ned på Trollkonfigur (en klippe formation) ude i horisonten. Vi måbede begge to over den flotte udsigt, fandt kameraerne frem og tog en masse billeder. Det var ikke billeder, vi havde planlagt at tage, men de havde en slags magi og var bestemt ikke en trøstepræmie, efter vores mislykkede vandretur til Sørvagsvatn.\nVORES ANDET FORSØG PÅ KALSØ\nNæste morgen da vi tog afsted mod Kalsø omsluttede tågen vores færge. Vi kunne ikke se udsigten fra vores bilvinduer og det føltes som om vi svævede igennem en sky. Det var som om jeg sad øverst på en rutsjebane, der skulle til at køre nedad. Heldigvis var færgeturen til Kalsø kort. Det tog kun 20 minutter – en forbløffende kort tur. Tågen var så tyk, da vi ankom, at vi ikke engang kunne se Kalsø, før vi næsten var på øen.\nVi manøvrerede vores bil gennem enkeltsporede tunneler. Tågen lettede så småt og da vi nåede landsbyen Trøllanes, kunne man nærmest se hele byen. Solen sendte stråler ned gennem skyerne og det fik byen til at lyse op.\nSå gik op ad den første stejle bakke og da vi nåede toppen kunne vi vælge en mere flad rute på resten af vandreturen. På vores tur gik vi forbi en masse får, der nød solen. Et af fårene lå og slikkede sol på en sten, mens andre får bare stod og spiste græs. Det slog mig, at fårene levede fuldstændig i harmoni på disse øer.\nVi vandrede i den smukkeste natur og gik den sidste opadgående stigning mod Kalsø fyrtårn. På toppen valgte vi at tage en slapper og ligge os i græsset, ligesom fårene gjorde. Vi spiste vores medbragte chokolade og nød landskabets skønhed omkring os. Selvom fyrtårnet normalt er i fokus på alle fotografierne, kunne jeg ikke lade være med at blive begejstret over landskabet.\nDer blev mere og mere overskyet, med denne gang holdt tågen sig væk, mens vi vandrede 45 minutter tilbage til vores bil. Vi var helt målløse over, hvor betagende øen havde været og hvor godt vejret havde været. Min ven havde faktisk på en tidligere tur til Færøerne forsøgt at vandre ruten, men havde måttet sidde og vente til tågen lettede. Denne gang fik hun lov til at gennemføre vandreturen med dejligt vejr.\nPå vores vej tilbage til færgeterminalen, stoppede vi i Mikladalur for at se Kópakonan (en statue af sælkvinden). Kópakonan, er en grønpatineret bronzestatue, der viser en kvinde, der træder ud af hendes sælskind med et glimt af modstand i øjet. Da bølgerne brusede og tågen tætnede baggrunden, blev historie om Kópakonan levende. Derudover, kunne jeg godt forstå, hvorfor mange af de ældgamle færøske myter lever i bedste velgående i dag.\nDa vi sad i bilen og ventede på båden til Kalksvig, blev tågen igen tæt.\nEN CHANCE, DER ER VÆRD AT TAGE\nFærøerne er ikke en destination, som du kan bestemme over. Selvom du har lagt en gennemført plan, så er der ingenting, der er sikkert. Hver en destination og smuk udsigt, kræver at du snører vandrestøvlerne og at vejret er med dig. Der er netop det, der gør de 18 øer så betagende.\nI en verden, der nærmest er blevet for let at rejse rundt i, er Færøerne stadig en unik destination. I en verden, hvor man kan spise den samme mad, uanset hvor på kloden man befinder sig, så tilbyder Færøerne en anderledes oplevelse. Det er en udfordring på alle måder. Hvis du vælger at acceptere denne udfordring og tager turen til Færøerne, vil du finde et af de mest spektakulære steder på jorden. Når du ankommer til Færøerne, så husk at lave en ønskeseddel frem for en tjekliste over, hvad du vil opleve. Der er meget, der kan nå at ændre sig under dit ophold.\nUforudsigeligheden er det, der gør Færøerne til noget særligt. Hver gang skyerne spreder sig og lader sollyset kigge frem, vil du blive forundret over, hvor blåt havet er. Når solen skinner gennem en tyk tåge og rammer en lille landsby, så sker der noget magisk. Når vejret ødelægger dine planer, bliver du bare nødt til at vende tilbage og forsøge igen senere.


Luftrenser/Duftlampe Refill - Grapefruit Passion - Maison Berger – Wabi Sabi Living\nLuftrenser/Duftlampe Refill - Grapefruit Passion - Maison Berger\n41350771540134 16,00 kr\n41350771572902 06,00 kr\n42518828253350 29,00 kr\n42518828286118 99,00 kr\n41350771507366 0,00 kr\nRefill til Luftrenser & Duftlampe - Grapefriut Passion\nGrapefriut Passion, er en sprudlende duft af Floridas mange solmodne grapefrugter. Duften Grapefruit passion er en frugt duft af friskpresset grapefrugtjuice en ren energi spredende duft. Duften åbner med den naturlige friskhed af orange og Yuzu bark blandet med mousserende solbær. I hjertet af duften er appelsiner og Pink grapefrugt - en generøs, solrig og saftig cocktail. Duften omfavnes i basisnoterne af mere grapefrugt og White Musk.\nSolbær, Yuzu & appelsin\nGrapefrugt juice & White Musk


Nyt mål for landes IT-potentiale\nMetagroup har undersøgt 47 lande i "Global New E-Economy Index" og rangeret dem ud fra de fem kriterier: Antal vidensjob, teknisk innovation, grad af konvertering til digital økonomi, økonomisk dynamik og globalisering, skriver digi.no.\nUndersøgelsen, som skal opdateres med jævne mellemrum, har til formål at give erhvervslivet og den offentlige sektor et nyt instrument for udenlandske investeringer. De traditionelle målemetoder fra industri alderen har nemlig mistet sin relevans i informationsalderen, mener Howard Rubin fra META Group.\nIkke uventet rangerer USA på førstepladsen, fulgt af Japan, Tyskland, Frankrig og Finland. At Frankrig havner på en fjerdeplads er temmelig overraskende, da det franske erhvervsliv ikke er kendt for sin dynamik eller Internetbrug.\nPå bunden af totallisten findes Thailand, Slovenien, Venezuela og Sydafrika. Til trods for sin højprofilerede IT-industri, ligger Indien på 34. plads, fordi størstedelen af befolkningen ikke er berørt af IT.\nMetagroup har også målt landene på Internetbrug, investeringer i telekommunikation, brug af e-handel og PC-køb og brug. Finland er i top målt på økonomisk dynamik og konkurrence, og i samme kategori kommer Sverige op som nummer fem.


Indsendt af Doris kl. 12.35\nAnonym 20. september 2012 kl. 18.13\nHar lige et spørgsmål - når du skriver Poensgen rugbrødsmix er det så den der hedder vollkornbrot?\nJeg bager normalt udelukkende med Mixwell rugbrødsmix, men har lyst til at prøve denne variation.\nDoris 3. oktober 2012 kl. 22.05\nJa det er den der hedder vollkornbrot.\nMette Klausen 28. juni 2013 kl. 08.00\nMå spørge dig om hvilken bagemaskine du bruger? Kan du anbefale en?\nDoris 30. juni 2013 kl. 22.54\nJeg bruger bare en billig en som jeg har købt i Netto på tilbud for mange år siden, og nej jeg har kun erfaring med den - et fuldstændig ukendt mærke, så kan desværre ikke hjælpe dig der.\nAnonym 19. september 2014 kl. 23.02\ndet kan være at jeg er temmelig langsom, men jeg kan altså ikke finde ud af hvilken af de melblandinger jeg kan finde på allergikost, som du taler om.\nVil du være sød at skrive hvad de hedder inde på deres hjemmeside, evt varenummer.\nhar en meget syg dreng som er dybt ulykkelig over at skulle undvære sit rugbrød og vi har netop i dag købt bagemaskine, men mit brød lykkedes desværre ikke.\nhar fundet begge brødblandinger i Fensmark SuperBrugs :-)\nKatrine HF 17. januar 2015 kl. 20.46\nHej, jeg kan ikke finde Poensgen rugbrødsmix noget sted på nettet - heller ikke hos Allergkost.dk. Måske er det mig der ikke er så god til at lede. Kan du hjælpe med et sted som (stadig) sælger det?\nJesper Andersen 22. januar 2015 kl. 14.17\nJeg laver den her brødblanding og er VILD med den. Det smager jo som rugbrød :-)\nDog sker det tit at den hæver så meget at dejen ryger op over kanten og derefter ned på varmelegemet hvilke resulterer i en noget røget afslutning på det bageri :-S.\nJeg er i tvivl om jeg bare kan prøve at reducerer tørgæren til omkring halvdelen af det du skriver eller jeg så vil få et stenhårdt brød?


Om Niels - Erhvervscoach Niels Højer\nArbejde og privatliv hænger sammen. Trives du på jobbet påvirker det dit privatliv og omvendt. Problemer i privatlivet hindrer din fulde indsats på arbejdet.\nMin mission er at hjælpe dig til personlig afklaring i forhold til dine konkrete udfordringer så du kan opleve større livsglæde og et liv med mere hjerterum og succes i hverdagen.\nHvorfor skulle du arbejde sammen med mig?\nFordi du med mig, får en fortrolig partner, der kan hjælpe dig til at finde vej ud af den situation du er havnet i. Du vil hurtigt genfinde overblik, få ny styrke, glæde, lykke, og klarhed i livet.\nJeg har beskæftiget mig med ledelsescoaching i alle mulige afskygninger, har hjulpet mennesker igennem mange forskellige problemstillinger og jeg næres ved at se mennesker vokse og blive afklaret.\nJa, tak! Lad os tage en snak.\nNiels Højer – Min Historie\nJeg voksede op i en ganske almindelig familie med mor, far og en søster.\nDa jeg var 8 år døde min far af en svulst i hjernen. Jeg fik aldrig sagt farvel til ham eftersom han blev begravet samme dag som han døde, mens jeg var i skole.\nJeg var noget utilpasset som dreng og havde en indre uro, som jeg konverterede til præstationer bl.a. indenfor, først salg i oliebranchen og siden, da jeg som 30 årig startede med Executive Search, som headhunter. Jeg arbejdede i en årrække med klienter i Rusland og Central Europa, og i Danmark indenfor IT og FMCG. Jeg læste samtidig meget psykologi og ledte nok ubevidst efter, hvordan jeg kunne føle mig bedre tilrette i mit liv.\nAltimens jeg hjalp ledere videre op ad rangstigen og de voksede i deres karriere fik jeg et kick af at hjælpe dem til at vinde mere ansvar, indflydelse og en federe løn, blive bedre til det de havde potentiale for, men i mig personligt, voksede der samtidig en sult på mere…for hvad med at vokse som menneske på indersiden? Hvad med større personlig tilfredshed, mere ro, mere glæde, mere mod, at blive mere sig selv altså mere autentisk, at kunne lede fra hjertet, at kunne løse kernen i problemer ikke bare symptomerne, hvad med alt det?\nOmkring år 2000, fandt jeg svaret, jeg blev jeg introduceret til The Option Institute i USA, et internationalt lærings og træningscenter for personlig udvikling, og jeg blev meget imponeret og inspireret over at se hvor hurtigt og effektivt de metoder de anvendte virkede. De havde en tilgang til personlig udvikling jeg aldrig havde hørt om før. Jeg blev præsenteret for selvafklarende dialoger, samt en række fantastiske værktøjer, som simpelt og genialt håndterer udfordringer og kriser.\nJeg købte alle bøger og andet materiale om processen, og det hele endte med at jeg selv tog til USA, påbegyndte uddannelsen i Power Dialogues og var fascineret og inspireret som aldrig før. Det var faktisk en af de bedste oplevelser i mit liv. I 2003 blev jeg certificeret som Option Process® Mentor og Option Process® Facilitator.\nFor første gang var jeg ikke længere utilpasset, men derimod virkelig godt og grundigt: Tilpas i mig selv!\nJeg brænder for også at introducere dig for Option Processen!\nJeg har siden rejst til USA flere gange om året og videreuddannet mig i mange andre programmer og løbende blevet recertificeret som Mentor.\nJeg har brugt min uddannelse til at hjælpe rigtig mange mennesker. Jeg ser mennesket i lederen og arbejder med mennesket. Jo mere forløst et menneske er, jo mere energi og fokus, har det til rådighed, til at skabe det det ønsker, for sig selv og i dets relationer.\nJeg selv er blevet mere rodfæstet i min glæde. Mit eget ægteskab er blevet markant bedre og jeg nyder samtalerne med både min kone og familie om vores udfordringer og muligheder.\nJeg er født i 1956. Jeg har været gift siden 1977 med min dejlige kone Rakel. Sammen har vi tre voksne børn og fem skønne børnebørn.\nJeg interesserer mig for moderne kunst, elsker at rejse i Italien, stå på ski og spille golf.\nJeg læser mange bøger, studerer religion, historie, filosofi og psykologiske processer.\n“I forbindelse med en svær beslutning i mit liv, om hvilken retning min professionelle karriere skulle tage, hjalp Niels mig allerede ved første session med sin overlegne spørgeteknik og sin tillidsvækkende fremtoning“\nSom erhvervscoach har jeg arbejdet med executive search og ledelsesrådgivning siden 1989 og som Option Process®Mentor/Counselor siden 2003.\nJeg er uddannet i U.S.A som Option Process® Mentor- Councelor og Option Process® Facilitator, som er et Group Leader Trainings forløb på The Option Institute i Massachusetts. Endvidere har jeg været i uddannelsesforløb, workshops og seminarer med T. Harv Ecker og Keith J.Cunningham og Brendon Burchard. I Danmark har jeg modtaget undervisning hos Chefpsykolog Irene Oestrich i kognitiv coaching.


Pro.MCatbui.nEt - Blog View - adidas originals gazelle mænd sko\nPosted by Polly Sophy June 7 - Filed in Sports - #adidas originals gazelle mænd - 40 views\nHvis du er som de fleste mennesker, der bare vil have en god behagelig adidas original kvinder sko at gå i, ser det godt ud, så vil du gerne læse følgende artikel. Fortsæt læsning for gode tips til at hjælpe dig med at finde ud af, hvad sko passer til dig.\nHvis du bærer mange tennissko, skal du købe dem fra en atletisk varebutik, der tilbyder point for køb. Dette giver dig mulighed for at få point for de sko, du køber, og generelt bliver disse point i kontanter tilbage på dit næste køb. Dette er en fantastisk måde at spare penge på dine sko.\nHvis du kender den nøjagtige type adidas originals gazelle mænd sko, du ønsker, kan du prøve at ringe til butikken på forhånd og kontrollere, om de har din størrelse. I stedet for at spilde meget tid, kræfter og brændstof, der går fra butikken til at gemme sig på en forgæves mission, skal du bare finde det, du leder efter, med et hurtigt opkald.\nNår du køber for høje hæle, er det vigtigt, at de passer korrekt for at beskytte dine fødder. Ukorrekt passende sko forårsager en række forskellige fodproblemer, herunder indgroede tånegle, bunioner og lunger. Ved at købe en høj hæl, der passer korrekt, kan du beskytte dine fødder mod unødvendige skader forbundet med dårlig montering af fodtøj.\nHvis du ser et par sko, som du virkelig kan lide i butikken, så prøv at modstå trangen til at købe det med det samme. Tag ned oplysningerne og kontroller online. Du vil blive overrasket over, hvor meget billigere du kan købe sko fra en butik, der har lidt overhead omkostninger.\nAt finde adidas originals zx flux kvinder sko, der passer godt, er af største vigtighed. Men hvis sko er ubehageligt fra det øjeblik du lægger dem på, skal du fortsætte med at kigge. Dine fødder kan skade, og du kan forårsage fremtidige problemer, når du skal bryde sko i, før du bærer dem.\nFå sko, som dine børn kan vokse ind i. En halv størrelse måler lidt over din tommers bredde. På den måde vil der være plads til, at foden vokser uden at skoen er for stor. Salgsklinikker kan hjælpe dine børn med at få en sko, der passer korrekt.\nKøb til sko online. Du kan spare mange penge ved blot at være voksen, der køber deres sko på internettet. Som voksen ændres din skostørrelse ikke, og der er større risiko for, at de sko, du køber passer dig fint. At købe online kan spare dig penge, så det er en god idé, hvis du leder efter en aftale.\nNu hvor du læser ovenstående artikel, er det nemt at finde den rigtige unisex sko af adidas original. Alt du behøvede var nogle gode tips og solide ideer, som du kan tage med dig på din næste shoppingtur. Lad ikke skooplevelsen komme dig længere, hold disse tips tæt og del dem med alle dine venner!


Nye coronarestriktioner: Horesta Bornholm frygter aflysninger – Nyheder fra Bornholm » Bornholms Tidende\n– Det giver ikke mening, at vi skal smide gæsterne ud klokken 22.00, mener Benny Schou formand for Horesta Bornholm\n18. SEP 2020 18. sep 2020 • 15:12 AF\nRestauranter, cafeer og barer skal fra i morgen klokken 12.00 over hele landet nu lukke ned klokken 22.00. Samtidig skal de ansatte bære mundbind, og det samme skal gæsterne, når de ikke sidder ned.\nDet meddelte statsminister Mette Frederiksen på et pressemøde fredag klokken 14.00.\nDermed bredes de restriktioner der p.t. kun gælder i byer med størst smitte nu ud til hele landet.\nSamtidig sættes forsamlingsforbuddet ned, så der nu kun må samles 50 personer.\nDet sker for at begrænse smitterisikoen med covid-19 og gælder foreløbig frem til 4. oktober, sagde Mette Frederiksen\nDe nye restriktioner vækker stor bekymring hos Horesta Bornholm.\n– Når der bliver malet op med denne store bekymring, så frygter vi, at folk vil aflyse planlagte fester og arrangementer, siger Benny Schou, formand for Horesta Bornholm.\nHan driver selv Hotel Balka Strand og har allerede i morgen et selskab på over 50 personer. At de nye restriktioner indføres med så ekstremt kort varsel, giver en voldsom usikkerhed for hans egen og de øvrige Horesta medlemsvirksomheder.\n– Vi ved endnu ikke, hvad vi gør.\nHoresta formanden er heller ikke enig i, at de skærpede restriktioner for restauranter, cafeer og barer nødvendigvis vil sænke smitterisikoen væsentligt.\n– Jeg synes, det er mærkeligt at restaurationsbranchen skal stå for skud. Hos os sidder folk under professionelle forhold med afstand og afspritning. Man skulle hellere forhindre folk i at samles, hvor de gør det ulovligt. Meget af smitten sker, når unge samles på gaderne. Jeg synes ikke, det giver mening at skulle smide gæsterne ud klokken 22.00, siger Benny Schou.\nHvad bliver konsekvensen af de nye restriktioner fra imorgen?\n– Jeg tænker at vi rigtig hurtigt, vil vi få rigtigt mange ledige, siger Benny Schou, der forudser, at nogle restauratører vil lukke helt ned, hvor de ellers ville have haft åbent, mens andre vil holde åbent, men ikke vil have nok omsætning.\nVil de nye krav til jer, kræve hjælp?\n– Jeg tror den bedste hjælp til restaurationsbranchen er, at vi får lov til at drive vores forretning på almindelige vilkår, hvor forholdene er så normale som muligt. Når folk går på restaurant, er det jo for at få en nydelse, men med de nye regler kommer vi jo til at ligne hospitalsansatte, siger Benny Schou, som mener, at restaurationsbranchen selvfølgelig skal være med til at begrænse smitte, dog mener han, at det gør man allerede med afstandskrav og afspritning.


Syv et halvt år skulle Abdul Khattabs (18-2-1) professionelle karriere være gammel, inden det var tid til mellemvægterens første titelkamp. Den finder sted den 19. oktober i Belgien, hvor Khattab møder hviderussiske Mikalai Vesialou (10-0-1) i en kamp om WBA's continentale titel.\n"Jeg træner hårdt og har haft nogle gode sparringer med Patrick Nielsen og Oliver Zaren. Det er gået godt," siger Abdul Khattab ifølge en pressemeddelelse.\nKhattab har aldrig prøvet at bokse længere kampe end otte omgange, og han har flere gange oplevet de lange kampe som udfordringer. Alligevel er han ikke nervøs over, at han nu kan komme ud for at skulle bokse 12 omgange.\n"Jeg kan godt mærke, at jeg skal bokse en vigtig kamp, men jeg er ikke nervøs eller spændt. Det kommer nok først i ugen op til kampen," siger Abdul Khattab.\nAlex Hermann posted a comment in Møllenberg tilbudt titelkamp\nDet er åbenbart ikke kun i bokseringen, at Oliver Møllenberg har store ambitioner. Til efteråret ...\nFredag, 15. Januar 2021 16:21\nVi har 109 gæster og et medlem online\nAlex Hermann and 109 other guests


Swansea overvejer massiv spillertilgang\n3. april 2013 10:27 | Af: Berlingske Nyhedsbureau\nMed Michael Laudrup som styrmand har undertippede Swansea overrasket alt og alle. Selvom de seneste par kampe har budt på nederlag er nedrykningsfaren for længst afværget, og blikket er nu så småt rettet mod næste sæson.\n– Det er vigtigt at købe spillere lige meget, hvor du slutter (i Premier League.red.), siger Michael Laudrups assistent Alan Curtis til Daily Mirror.\nFlere af Swanseas profiler – deriblandt anfører Ashley Williams – har i flere omgange været rygtet væk til større klubber. Og selvom Michael Laudrup i flere omgange har slået fast, at man vil gøre alt for at holde på profilerne, så kan der meget vel være store ændringer på vej i truppen.\n– Vi kan komme til at købe fire og måske helt op til seks spillere til sommer, siger Alan Curtis.\nMichael Laudrup havde inden denne sæson stor succes med at hente spillere fra Spanien. Michu, Chico Flores og Pablo Hernandez har alle imponeret i deres første sæson. Med danskerens kendskab til det spanske marked er det nærliggende at tro, at der kan være flere spaniere på vej til Wales.


Opret din egen bruger og deltag i lodtrækningen om et lækkert Samsung 50" PS50B535 Plasma TV - Konkurrencer på Tweak.dk - Tweak.dk\ntorsdag, 20. maj 2010, 22:32\nOpret din egen bruger her på siden, og deltag i lodtrækningen om et lækkert Samsung 50" PS50B535 Plasma TV til hjemmebiografen.\nKonkurrencen kører frem til den 20. august 2010 hvor den heldige vinder udtrækkes.\nFor at deltage skal man bo i Danmark, og præmien sendes kun som pakke i Danmark. Personer tilknyttet Tweak.dk kan ikke deltage i konkurrencen. Vinderen udtrækkes den 20. august 2010 og offentliggøres her på siden inden den 27. august 2010. Hvis vinderen ikke giver sig til kende inden 7 dage udtrækkes der en ny vinder af konkurrencen.


Frida er Danmarks tredjebedste ungdomsdebatør - Epilepsiforeningen\nForside / Nyheder / Politik / Frida er Danmarks tredjebedste ungdomsdebatør\nFormanden for Epilepsiforeningens ungdomsudvalg Frida Neddergaard var inviteret til Folkemødet på Bornholm for at deltage i den første udgave af Danmarksmesterskaberne i interessevaretagelse for ungdomsforeninger.\nDeltagerne skulle på 10 minutter overfor en jury give et oplæg, om hvordan de – som et tænkt eksempel – ville få sat en vigtig sag på den politiske dagsorden. Og Frida Nedergaard fik en flot 3. plads.\nHele Epilepsiforeningens ungdomsudvalg har været med til at forberede oplægget, så stort tillykke til alle.\nUngdomsudvalget havde valgt at sætte fokus på at få løst problemer med det såkaldte handicaptilæg for unge på en videregående uddannelse, der modtager SU. Tillægget er til de unge, der ikke er i stand til at påtage sig et studiejob under uddannelsen for at få økonomien til at hænge sammen i hverdagen.\nTildelingen af handicaptillæg bør baseres på studieevne i stedet for på erhvervsevne\nI oplægget satte Frida Neddergaard fokus på, at mange unge med epilepsi ikke kan få tillægget, fordi de vurderes til at kunne varetage et job på måske 5-6 timer om ungen eller på fuldtid i sommerferien. For mange unge er det håbløst at skulle tage et studiejob, selvom de måske i lovens forstand har en erhvervsevne under studiet. Konsekvensen er, at de unge måske må opgive at gennemføre en videregående uddannelse, og det koster i sidste ende samfundet meget mere end beløbet til SU-handicaptillæg.\nUngdomsformanden argumenterede på Folkemødet for, at tildelingen af handicaptillæg bør baseres på studieevne, og ikke som nu på erhvervsevne under uddannelsen. Der er brug for, at politikerne på Christiansborg ændre SU-loven. Og de myndigheder, der bevilger tillægget skal vide mere om konsekvenserne af epilepsi. Første skridt er at få problemet på dagsordenen i Epilepsiforeningen og videre at opbygge nogle alliancer til ungdomsudvalg i andre patientforeninger og partier.\nHun foreslog bl.a., at der blev lavet en video til de sociale medier for at udbrede kendskabet til dette problem, og dernæst at holde møder med politikerne på Christiansborg.\nKonkurrencen var arrangeret af kommunikationsbureauet Policy Group, der arbejder med lobby på Christiansborg. Juryen bestod af formænd for nogle af ungdomsforeningerne i de politiske partier og professor i statskundskab ved Aarhus Universitet Peter Munk Christiansen.\nDu kan læse mere om uddannelse og handicaptillæg her


Supplerende idefase for VVM-processen for Viking Link\nNy supplerende idéfase for Viking Link\nStyrelsen for Vand- og Naturforvaltning udsender hermed supplerende idefase for VVM-processen for Viking Link for nyt alternativt design af omformerstationen ved Revsing\nViking Link er en stærkstrømsforbindelse, som skal forbinde el-nettet i Danmark og England og har til formål at kunne udligne produktionen af grøn energi og forbedre forsyningssikkerheden generelt.\nI forbindelse med udarbejdelsen af en Vurdering af Virkninger på Miljøet (VVM-redegørelse) for projektet er der i perioden den 30. maj til den 28. juni 2016 gennemført en offentlighedsfase med indkaldelse af ideer og forslag til VVM-redegørelsens indhold. Som en del af denne idefase kom der et forslag om et alternativ kabeltrace nord om Horne og der har derfor i perioden den 9. til 25. september 2016 blevet gennemført en supplerende idefase.\nSiden denne offentlighedsfase har bygherren for den danske del af anlægget, Energinet.dk, udtrykt ønske om at se på mulighederne for et alternativt design af den kommende omformerstation ved Revsing. Konkret ønsker Energinet.dk at undersøge muligheden for at undlade facadebeklædning på store dele af stationsbygningen.\nDette er en væsentlig ændring i forhold til det design, som oprindeligt var tiltænkt, hvor størstedelen af stationsbygningen vil blive etableret med facadebeklædning og derfor gennemfører Styrelsen for Vand- og Naturforvaltning (SVANA) nu endnu en supplerende idefase. Baggrunden for at undersøge dette alternative design kommer udelukkende fra Energinet.dk’s ønske om at finde mulige projektbesparelser.\nDe dele af stationen, som ikke beklædes med facadeelementer, vil komme til at fremstå med indblik til det tekniske anlæg, men vil samtidig reducere omfanget af den massive omformerstationsbygning. Det visuelle indtryk af en station med facadebeklædning kan være et andet, end hvis det tekniske anlæg på stationen fremstår uden facadebeklædning. For at give et indtryk af, hvordan både den lukkede station og den mere åbne station kommer til at se ud, vil Energinet.dk i VVM-redegørelsen lave visualiseringer af begge muligheder.\nÆndringerne i facadebeklædningen forventes ikke at ændre på omformerstationens byggefelt på 200x200 m eller på den maksimale højde på 24 m. Omformerstationen vil i drift uanset design overholde Vejen Kommunes støjkrav.\nHerunder er vist forslag til placering af stationen. Delområdet med blå streg omkring vil forblive et lukket anlæg, mens de øvrige dele af stationen kan være åbne anlæg, hvor de tekniske elementer vil kunne ses fra omgivelserne.\nSVANA orienterer hermed myndigheder, interessenter og borgere omkring dette alternative design af omformerstation og giver mulighed for at fremsende eventuelle bemærkninger hertil.\nSkriftlige bemærkninger kan sendes til SVANA, Haraldsgade 53, 2100 København Ø eller som e-mail til . Anfør venligst emnet: VVM-redegørelse for Viking Link, J.nr. SVANA-131-00017. Bemærkninger skal være SVANA i hænde senest den. 12. december 2016.\nIdéoplægget, der blev annonceret d. 30. maj 2016 kan ses her på SVANAs hjemmeside www.svana.dk, under Natur/Planlægning/Miljøvurdering og VVM/VVM/Igangværende VVM-sager/Viking Link.


Vores åndedræt er en vigtig med- og modspiller i hverdagen. Åndedrættet er nøglen til nuet - til at mærke sig selv og verden omkring. Ved at skabe bedre kontakt til sit åndedræt er det muligt at skabe mere nærvær i hverdagen og dermed nedsætte følelsen af stress og styrke evnen til at tage bedre beslutninger.\nFrem mod vores netværkstur til Malta har vi sammensat et program, der giver dig en enestående chance for at arbejde med dit åndedræt. Alle kan være med og det er IKKE et krav, at du tager med til Malta for at deltage i forløbet.\nForuden 4 workshops og et webinar, får du en personlig træningsplan.\nTirsdag d 9. April\nkl 20.00: Webinar\nPræsentation af øvelser og træningsprogram. Målinger introduceres (lungevolumen/puls) samt øvelser, der kan laves i centeret – og i dagligdagen.\n1. Hvorfor skal du lave åndedrætstræning\n2. Hvad er Åndedrætstræning\n3. Filosofi for træningen - grundlæggende regler i åndedrætstræning.\n4. Kategorier af øvelser/træning\n5. Øvelser og deres effekt\n7. Mål dit udgangspunkt.\n8. Program til næste gang.\nkl 10.00 - 12.00: Breathe & Run workshop samt målinger\nPraktiske øvelser indendørs.\nLungetræning – opvarmning, smidiggørelse, styrke.\nVejrhold i praksis, øvelser til bedre afslapning og restitution\nVejrhold i praksis – Mentalt arbejde med åndedrættet\nPraktiske øvelser udendørs.\nTræn dit åndedræt under løb\nTræn dit løb med åndedrættet\nFå mere luft, mindre træthed, hurtigere restitution.\nLørdag d 15 Juni\nkl 09.00-11.00: Afslapning og maksimal performance samt målinger\nDenne træning og workshop bliver med fokus på de mentale elementer af en maksimal performance. Hvad gør du når det bliver svært? Hvad er de mentale reaktionsmønstre fra naturens hånd? Og kan det trænes anderledes? Programmet tilrettes løbende efter gruppens udvikling og individuel progression.\nLørdag d 13 Juli\nKl 10.00-13.00: Træning i vand del 1 (sandsynligvis Bullerup)\nVi tager vores træning i vandet og arbejder med at finde maksimalt og optimalt spændingsniveau i forhold til performance. Der bliver også introduktion til coaching og sikkerhed i vand. Hvordan bliver jeg den bedste coach/ leder af dykket. Maksimal performance (som er et individuelt parameter)\nHjemmemopgave til næste workshop: Hvad er din optimale forberedelse, både før og under et vejrhold. Herunder coach din coach.\nLørdag d 17 August\nKl: Tidspunktet tilkommer senere: Træning i vand del 2\nVi prøver at lave en aftale med Great Northern og med efterfølgende middag (egenbetaling). Alternativt Bullerup og spisning på restaurant.\nDen afsluttende workshop er med fokus på ét dyk. Vi arbejder med at koble alle værktøjerne du har lært sammen til at udføre et dyk, som du har planlagt til denne gang. Du kommer til at arbejde som fridykker og som coach. Du har sat dig et mål - niveau af afslapning, fornemmelse eller tid - og i dag er det din opgave at få det til at ske. Det er en meget intens session med meget læring og aha oplevelser. Det tog mig mange år at blive rigtig god til dette.\nDin optimale forberedelse\nDet optimale spændingsniveau\nDig og din coach\nopvarmning - vejrhold i vandet\nDu og din Coach udfører det dyk I har planlagt\nSom afslutning evaluerer og deler vi oplevelserne med hinanden.\nForudsætninger: Lysten til at udforske dig selv—intet andet.\nPris: 1600 kr + moms\nTilmelding: Tilmeld dig til Ole (ole@strong4life.dk). Du kan også give mig en mundlig tilmelding i centeret.


ColoQuick-sportsdirektør: Kan blive det hå... | Feltet.dk\n13. december 2019 09:30Foto: Henriette Brandt\nEn etape langs den jyske vestkyst, en teknisk svær afslutning i Sønderborg, et smut ind i Tyskland før den klassiske finale i Vejle, en etape på en hård rundstrækning omkring Kalundborg og til sidst den oplagte finalespurt på Frederiksberg Allé. Det er ruten, som Brian Petersen tror kan vise sig at blive den hårdeste i PostNord Danmark Rundts historie, når rytterne næste år kører løbet for 30. gang.\nI går blev ruten til PostNord Danmark Rundt 2020 præsenteret, og her blev det offentliggjort, at rytterne til næste år blandt andet vil slå et smut forbi Flensborg, atter konkurrere på Kiddesvej samt køre en etape i og omkring Kalundborg.\nFør rytterne når så langt, skal de dog først igennem en åbningsetape langs den ofte vindblæste jyske vestkyst, og netop vinden kan, ifølge coloQuicks ledende sportsdirektør, Brian Petersen, blive en nøglefaktor for hele løbet.\n”Jeg tror, at hvis der kommer lidt blæst på, så kan det blive det hårdeste Danmark Rundt, der er kørt i de her 30 år (i hele løbets historie, red.). Så det er en meget, meget spændende rute, som Jesper Worre har sat sammen”, siger Petersen til Feltet.dk.\nPetersen fortæller, at det særligt er på løbets første to etaper, at vinden kan komme i spil (2. etape går fra Ribe til Sønderborg).\nSportsdirektøren er desuden bevidst om sværhedsgraden af den traditionelle etape til Vejle og påpeger samtidig, at den efterfølgende etape omkring Kalundborg kan gå under radaren hos flere hold. Etapens 19,5 kilometer lange rundstrækning kan nemlig vise sig at give udskilning i feltet.\n”Man skal ikke undervurdere etapen i Kalundborg. Jeg har selv kørt i det område rigtig mange gange, og den er rigtig, rigtig hård. Det er smalle veje, og så er der to hårde stigninger på. Og så er det bare stressende, efter at man har kørt en kongeetape på 210 kilometer at skulle ind og køre et slags langt criterium”, forklarer Petersen.\nDu kan se hele vores interview med Brian Petersen i videoen øverst i artiklen.


Udbudsmateriale vedr. leje af areal på Nykøbing Sj. Havn, Odsherred Havne | Odsherred Kommune\nOprettet 12. marts 2020 - 08.59 af peha\nUdbudsmateriale vedr. leje af areal på Nykøbing Sj. Havn, Odsherred Havne\nAnvendelse: Minigolfanlæg og/eller anden spændende aktivitet samt mulighed for udsalg af f.eks. egnsvarer og lignende.\nHermed udbydes for Odsherred Havne et areal til udlejning ved Nykøbing Sj. Havn. Der henvises til vedlagte kortbilag.\nNykøbing Sj. Havn ligger i det naturskønne og attraktive Odsherred, som er velbesøgt af både landliggere og fastliggere.\nHavnen står flot med boliger, hytter til gæsteudlejning, sejlklub, roklub og fritidsfiskere samt ca. 400 faste bådpladser, autocamperpladser samt legeområde og grillpladser. Havnen har 2500-3000 turistovernatninger om året, primært i sommersæsonen. Havnen rummer tillige en god restaurant og en café med is- og anden fødevareudsalg.\nArealet udgør ca. 450 m2 og beliggende helt ned mod vandet tæt på de offentlige havnetoiletter. Arealet vil være til rådighed for opsætning af f.eks. et minigolfanlæg og/eller anden spændende aktivitet samt udsalg af f.eks. egnsvarer fra fast opstillet udsalgssted i tilknytning til arealet.\nDer vil ligeledes være mulighed for at opsætte borde- og stole i tilknytning til vareudsalget, ligesom der ved afholdelse af konkrete arrangementer – og efter nærmere aftale med Havnemyndigheden - vil være mulighed for at brede sig lidt ud over det lejede areal.\nDer gøres opmærksom på, at lejer er ansvarlig for at opnå byggetilladelse og andre nødvendige myndighedsgodkendelser, herunder fra bl.a. Kystdirektoratet, Fødevarestyrelsen m.v.\nLejer forestår selv alle ansøgninger til de relevante myndigheder. Odsherred Kommune vil dog være behjælpelig i denne proces.\nSpildevand skal opsamles i egen tank og må ikke nedsive på området.\nDer kan enten være vandforsyning via egen vandtank, eller der kan trækkes vandforsyning fra de offentlige faciliteter. Etableringsudgifter inkl. særskilt måler i den forbindelse tilkommer lejer.\nDerudover skal lejer afholde udgifter til træk af strømforsyning med opsat bi-måler, eller alternativt være forsynet med egen strøm via anden ikke støjende energikilde.\nLejer forestår eventuel nødvendig etablering af toiletforhold til sig selv og øvrige medarbejdere, jf. gældende lov, mens der for gæsternes brug af de offentlige havnetoiletter opkræves et årligt rengøringsgebyr på p.t. kr. 5.340,00 – ud over den årlige arealleje.\nLejer er ansvarlig for etablering af egne affaldsbeholdere og bortskaffelse af eget affald.\nHåndteringen heraf skal være i overensstemmelse med Havnemyndighedens anvisninger.\nArealet udbydes til leje for en 3-årig periode (15/4-2020-31/3-2023) med mulighed for forlængelse.\nLejeaftalen kan i lejeperioden opsiges af begge parter med 12 måneder skriftlig varsel til udgangen af en måned.\nLejer er forpligtet til at reetablere arealet ved aftalens ophør.\nMarkedslejeværdien for arealet til ovenstående anvendelse udgør kr.15.750,00 om året, som vil være minimumlejen, der kan bydes ind med.\nAreallejen opkræves årligt forud i januar – dog for første år umiddelbart efter indgåelse af aftale.\nSkatter og afgifter af arealet betales af Odsherred Kommune.\nBud på lejebetalingens størrelse årligt ekskl. gebyr for anvendelse af de offentlige havnetoiletter.\nBeskrivelse og målfast tegning af påtænkt opsat enhed med fotos som bilag.\nOdsherred Havne vil i forbindelse med vurderingen af de indkommende forslag, lægge vægt på følgende:\nDet arkitektoniske i den enhed, som påtænkes opsat, herunder i hvor høj grad, denne ”falder ind” i naturen omkring arealet.\nDet er således ikke tilstrækkeligt, at byder har det højeste bud på arealleje, eller på det arkitektoniske udtryk – vinderbuddet vil bero på en samlet vurdering og kvalitet af projektet.\nOdsherred Havne forbeholder sig retten til at forkaste alle forslag, såfremt de ikke skønsmæssigt, opfylder de krav Odsherred Kommune stiller til områdets særlige attraktivitet.\nHavnefoged, Odsherred Havne\nBudfrist fredag den 10. april 2020\n- med opstart af aftale den 15. april 2020.\nPubliceret 12. marts 2020 - 08.59


Blødersagen blev kaldt den største skandale i dansk retshistorie nogensinde. 91 danske blødere blev påført HIV-smitte gennem deres livsvigtige blødermedicin. Ingen tog ansvaret, og samfundet formåede ikke at finde de skyldige for skandalen. 91 mennesker blev dermed tabt af et system, der gjorde alt for at beskytte sine ministre, embedsmænd og topchefer.\nI dag er kun de 27 stadig i live. 64 bukkede under for AIDS.\nMit navn er Palle Lykke Ravn, og jeg er én af de heldige 27 som stadig er i live. Jeg har lavet den her side af to grunde:\n1. Som overlevende skylder jeg de der døde, at folk aldrig skal glemme den forfærdtlige uret der blev begået mod dem.\n2. Vi 27 som stadig er i live kæmper stadig vores kamp, både mod sygdommen, men også mod system og fordomme. Men kæmper også en kamp for rent mentalt at skulle "leve" igen, efter vi reelt har været dødsdømt siden midten af 1980´erne.\nDa mine forældre allerede i 1986 blev tvunget til at fortælle alle om min sygdom valgte vi med artiklen i Jyllandsposten d. 4 oktober 1992 (læs artiklen "Da HIV kom til Struer" i avisarkivet her på siden) at stå offentligt frem. Det var for at få sat fokus på denne sag, som indtil da havde været ukendt for de fleste. Det blev starten på mange hektiske år for os.\nSelvom retfærdighed aldrig skete fyldest i Blødersagen, og alle anklagede ved retssagen blev frikendt, så fik vi alligevel noget ud af anstrengelserne. Vores godtgørelse blev i 1992 hævet fra 250.000 til 750.000 kr.\nI 1996 gav menneskerettighedsdomstolen, os medhold i en klage, over for langsom sagsbehandling.\nVed skabelsen af denne side om Blødersagen. Har jeg alene taget udgangspunkt, i min egen families kamp gennem medierne. Årsagen til dette er at der simpelthen har været skrevet så uendeligt mange artikler om blødersagen, at det ville være praktisk umuligt at bringe det hele. Men selvom alt ikke er med her, mener jeg det giver et ganske godt indblik i Blødersagen, og dens menneskelige konsekvenser.\nHvis du vil have et godt indblik i, hvordan sagen har været for os smittede, så kan jeg anbefale dig at læse alle artiklerne i avis-arkivet igennem fra først til sidst.\nDet har desværre ikke været muligt at samle en liste over de TV-udsendelser vi har medvirket i, men hurtigt fortalt har jeg medvirket i udsendelser på DR1, DR2, TV2, TV3, TV Danmark. Regionerne: TV2 Midt-vest og TV2 Østjylland. De programmer jeg har deltaget i fleste gange har været Eleva2ren og Go´morgen Danmark på TV2.\nTak fordi du kiggede forbi, jeg håber du vil hjælpe med at sprede kendskabet til denne side, så skandalen og kampen for retfærdighed aldrig vil blive glemt.\nKøb bogen "En dag ad gangen - en historie fra Blødersagen", hvis du vil have hele historien med.


ROVDRIFT-KULTUREN - www.kulturpartiet.dk\n07 - 12 - 08 FINANSKRISE KAN GIVE TÆNKEPAUSE ???\nRovdriften på jordklodens resurser,har givet mange af os danskere overflødige luxusvaner. Kan vi omstille os til nye daglige vaner,der ikke belaster det globale resurse-forbrug yderligere ???\nKan vore Politikere ændre vore daglige vaner så drastisk,eller er vores generations kulturvaner så fastlåste,at det er umuligt ??? Nu har den globale finanskrise forhåbentlig inspireret vore Politiske ledere til at tænke nyt. I hvilken retning skal vore nye vaner nu styres hen ???\nDEMOGRAFIENS GLOBALE UDFORDRINGER\nEr vi for mange mennesker her på jordkloden, i forhold til hvad jordklodens resurser kan bære ??? Skal vi omlægge vore daglige vaner,til et mere beskedent forbrug,eller vil det ikke nytte noget,med den store befolknings-tilvækst her på Jordkloden ???\nVI ER FOR MANGE. Dette er titlen på debat-bogen,der er udgivet af DEMOGRAFISK RÅD og SELSKAB og som er udgivet af FORLAGET PRUDENTIA . For enhver der er interesseret i,om jordens resurser er i stand til,at føde hele jordklodens indbyggere,så er det bogen,som bør læses. ISBN: 87-90827-42-2 Bogen er redigeret af JESPER JACOBSEN og MORTEN LINDRUP er også en af forfatterne,til bogen.\nDet er efter min opfattelse en ( politisk opgave) at overveje,om en forsat global vækst-politik er svaret på denne udfordring ??? Her sidst i 2008 har vi set,at den globale økonomi,har fået et hak i tuden. Kan det give vore POLITIKERE anledning til overvejelser om, at ( vækst-politik ) måske er en forfejlet global politik ??? Også set i forholdet til,hvor meget jordklodens resurser kan bære,når det gælder ( forsørgelse ) af hele jordklodens befolkning. Har vore POLITIKERE den Demografiske udvikling med i deres overvejelser, også når det gælder U-landsbistand ???\nNGO erne er i kapløb med tiden,når det gælder udryddelse af sult her på jordkloden. Jo flere mennesker disse NGO ere kan hjælpe,jo flere mennesker bliver der,som skal hjælpes. Kan man forestille sig,at denne U-landshjælp bider sig selv i halen ??? Er U-landshjælp i virkeligheden at komme benzin på det bål der hedder befolknings-eksplotionen ???\nVi vælgere må formode,at vore politikere har gjort sig tanker om befolknings-eksplosionen og U-landshjælpen.\n1. Vil befolknings-eksplosionen stoppe af sig selv ???\n2. Hvornår vil befolkningstallet være så stort,at børnefødslerne er så mange,at et område ikke kan føde dens egen lokale indfødte befolkning ???\n3. Fører overbefolkning til terror tortur folkemord eller sult ???\n4. Er jordklodens største folkevandring i gang ???\n5. Vil indvandringen til vesten føre til,at vi alle kommer til,at leve økonomisk på fallittens rand ???\n6. Har vore politikere lavet økonomiske konsekvens-analyser på, hvilken indflydelse overholdelse af menneskerettighederne har på økonomien i Danmark ???\n7. Er det en fast regel,at økonomiske eksperter regner den kulturelle faktor ind i deres økonomiske beregninger og analyser ???\n8. Nogle kulturer er rolige,og i andre kulturer er befolkningen mere oprørske,og det kan naturligvis påvirke et lands økonomi.\n9. I nogle afrikanske lande,har de politiske ledere,mere travlt med,at hjælpe sin familie og nærmeste venner,frem for at styrke landets økonomi som en helhed. Er denne adfærd ikke bare kulturelt betinget,fordi det er dette folks naturlige adfærd ???\nEN DEMOGRAFISK GLOBAL OVERSIGT og DR\nHar DR mulighed for,at lave et kort over Europa og Afrika,og på dette atlas over lande,at vise tallet for indbyggere i landet for 60 år siden i 1948 ,og antallet af indbyggere i 2008 ??? Derefter burde forøgelsen af indbyggertallet kunne udregnes. Derefter kan det formentlig udregnes,hvor meget mere føde,der skal produceres i disse lande.\nHvad fører den øgede aktivitet til i co-2 udslip,og hvor meget tærer det på jordklodens resurser ???\nKan det udregnes hvor mange mennesker der kan føde sig selv,ud fra landskabet muligheder for selvforsørgelse ???\nFOLKEVANDRINGER OG POLITISK STABILITET\nDer sker folkevandringer til Europa fra Afrika,og det giver indre ustabilitet på grund af,at to forskellige kulturer mødes.\nDer sker folkevandringer fra Mexico til USA. Disse indvandrere kaldes latinoer,og giver indre ustabilitet i USA.\nVil disse indvandringsbølger til EU og USA destabilisere den indre kultur,således at Vesten opløses indefra,til at blive lige så politisk ustabile,som resten af jordkloden ???


Danmarks første strategi for lystfiskeri - Fiskevande i Danmark\nFiskeriminister Eva Kjer Hansen lancerer den første strategi for lystfiskeri i Danmark nogensinde. Strategien skal gøre fiskeriet mere tilgængeligt for flere, og samtidig tiltrække endnu flere lystfiskerturister til Danmark. Der er afsat 32 mio. kr. til indsatsen.\n”I Danmark er der rigtig gode muligheder for lystfiskeri og vi er en attraktiv destination for udenlandske lystfiskere. Samlet set er lystfiskernes forbrug omkring 1 milliard kroner om året. Det skaber arbejdspladser og omsætning i danske virksomheder og liv i lokalområderne. Strategien skal medvirke til, at forholdene for lystfiskeriet bliver endnu bedre og at vi bliver bedre til at tiltrække lystfiskerturister”, siger fiskeriminister Eva Kjer Hansen i en pressemeddelelse i dag.\nStrategien, der er den første af sin slags, indeholder fem elementer:\nDe enkelte elementer i strategien forankres i det kommende Nationale Center for Kyst- og Lystfiskerturisme, der etableres i Assens Kommune. Der er afsat 32 mio. kr. til indsatsen, der både skal finansiere det Nationale Center for Kyst- og Lystfiskerturisme og de fire indsatser.\nCentret skal endvidere formidle lokalt fiskeri, naturoplevelser og kulturhistorie. Assens Kommune vil stå for driften af centeret.\nHvert år indløser ca. 200.000 danske lyst- og fritidsfiskere fisketegn til at fiske et sted i landet. Derudover køber omkring 35.000 udenlandske turister adgang til at fiske i Danmark. Men langt flere kan få øjnene op for de muligheder, der findes i alle dele af Danmark.\n”Lystfiskeriet rummer mange positive muligheder. Man kan være aktiv i naturen, fiske alene eller sammen med andre, og så er der selvfølgelig chancen for at få sig en sund gang selvfanget aftensmad med hjem. Der findes rigtig mange gode fiskemuligheder ved strand, sø, å og mole, og vi har sunde fiskebestande. Det vil vi gerne sætte fokus på med strategien” udtaler fiskeriminister Eva Kjer Hansen.\nBaggrund om lystfiskerstrategien\nStrategi for Lystfiskeri PDF


Hvad skal man gøre, hvis din leopardgecko slipper sin haler\nI mine fem år, hvor jeg arbejdede med leopardgekkoer, havde jeg aldrig en dråbe halen før for nylig. Mens jeg skiftede mine ruger fra mit gamle rack til min nye, faldt en af mine tangerine leopard gecko klekker hendes hale. Det skændte mig lidt.\nHvorfor droppede min gekko sin hal?\nDa jeg overførte min gekko fra holderbeholderen til det nye rack, forsøgte den at hoppe ud af mine hænder. I det øjeblik greb jeg min gekko med min anden hånd. Stor fejl, fordi jeg ved et uheld greb halen.\nHalen begyndte hurtigt at ryste og krølles, og jeg tænkte straks at sætte hende i karbadet, så hun ikke ville droppe halen. Det, jeg ikke bemærkede, var, at halen allerede var halvvejs væk, og at den blev revet halvvejs igennem. Det andet, jeg lagde min gekko i karbadet, svømte halen lige væk. Jeg var lidt bekymret, men jeg vidste nøjagtigt, hvad jeg skulle gøre. Jeg har arbejdet med krybdyr i fem år.\nFørstehjælp til gekkoer\nBeloow, du vil finde billeder af en vellykket regenereret leopard gecko hale fra dag en til dag 31. Husk, at du muligvis finder forskellige behandlingsmuligheder, men de følgende tip til førstehjælp hjalp min mandarin leopard gecko brochure helbrede og komme sig pænt.\n1. Fjern underlaget\nHvis du huser din leopard-gekko på løst underlag, såsom sand, kalk-sand, snavs eller træspån, vil du fjerne det hele og smide det i papirkurven eller udenfor (du vil dog bortskaffe det). Hvis du forlader gekkoet på det løse underlag, vil det være svært at holde såret rent, da underlaget kan komme ind i det åbne sår og forårsage en infektion.\n2. Opsæt en hospitalstank\nHvis du huser gekkoet hos en makker, vil du oprette en hospitalstank med papirhåndklæder som underlag. Sørg for, at du har passende opvarmning og samlede boligbehov i hospitalstanken. Du ønsker, at kabinettet skal efterligne det almindelige kabinet for at reducere stress.\n3. Oprethold et korrekt miljø\nNøglen til at sikre, at din leopardgecko med succes regenererer halen er at holde området rent og at holde huset ved en passende temperatur på 90 grader Fahrenheit.\n4. Fod normalt\nFortsæt med at fodre gekkoet normalt, og fjern eventuelle uudsluttede kreklinger efter 15 minutter, giv eller tag.\n5. Overvåg såret\nKontroller leopardgeckoen dagligt, så du nøje kan overvåge såret for tegn på infektion. Hvis du tror, at du ser tegn på infektion, kan du anvende et dyrlæge-godkendt antibiotikum.\n6. Overvej veterinærpleje\nHvis halen er inficeret, vil du tage din gekko til en kvalificeret krybdyrlæge, så snart du kan. Bare sørg for, at du ikke lader situationen blive for alvorlig, før du handler på den.\nEn regenereret hale på en leopardgecko\nHvorfor skulle en gekko slippe sit hal i fangenskab?\nGekkoer behøver virkelig ikke at bekymre sig om rovdyr i fangenskab, medmindre din kat kan komme ind i indhegningen, eller du er uhensigtsmæssigt huset en lille gekko med et større krybdyr (dette er DÅRLIG, og du skal adskille dem). Dog kæledyr gekkoer vil stadig droppe deres haler, når de er stresset eller truet.\nAlmindelige årsager til, at en gekko vil droppe dens haler\nMobning fra cagemater\nSygdom / lav immunitet\nAt blive grebet af halen\nHudproblemer og fastholdt hud på halen\nBakterie-, svampe- eller protosoinfektioner\nAbscess eller hævelse i området\nHvorfor dropper gekkoer deres haler?\nHale-dropping er en forsvarsmekanisme, der hjælper krybdyrets flugt med rovdyr. Mange gekkoer og mindre firben har ikke rigtige forsvarsmekanismer som at udskille ubehagelige olier, når de bliver bidt eller lege døde, når de chikaneres, så de stoler på deres haler for at hjælpe dem med at komme væk fra rovdyr i naturen. Når en fugl, pattedyr, større krybdyr eller enhver anden rovdyr forsøger at gribe ved en lille gekko, kan den droppe halen for at distrahere rovdyret længe nok til at komme i sikkerhed.\nNår et lille krybdyr fælder halen, fortsætter halen med at vride sig rundt og springe rundt (som det ses i videoen) for at distrahere rovdyret, hvilket giver geckoen nok tid til at finde sikkerhed.\nOvervej altid at arbejde sammen med en dyrlæge\nMens informeret førstehjælp og hjemmepleje generelt er fint for erfarne reptil ejere, hvis dette er din første gang, du beskæftiger dig med en skadet gekko, skal du kontakte din nærmeste krybdyrlæge. Gør altid det, der er i din ledsags interesse.\nTags: Hunde Katte Eksotiske kæledyr\nValg af en Pug-hvalp: Han-mops kontra kvindelig\nRisikoen ved at rejse to kvindelige hunde\n40 Kraftfulde hundenavne på din loyale, ædle vagthund\nCopyright 2020 https://animalartists.net Hvad skal man gøre, hvis en leopardgecko slipper sin haler


05 oktober 2021 Jyllandsringen v- Silkeborg\nTRIOS 4 på Jyllandsringen - kør løs på Jyllandsringen, du er selv bag rattet\n– Vi kårer desuden den hurtigste til at scanne med TRIOS 4\nTRIOS 4 er Tip Top tunet og det er bilerne på Jyllandsringen også. Unident og 3Shape har fornøjelsen af at invitere til et kombineret arrangement med nyeste TRIOS scannere og hurtige biler. Kør løs på Jyllandsringen, du er selv bag rattet og vi tester både din hastighed på banen og din scanningshastighed med TRIOS. Hurtigste mand/kvinde vinder en lækker præmie. Deltagerne bliver instrueret, briefet om banen, får introduktion til og træning i bilen, der køres pace og race.\nOBS: Der er selvrisiko på kr. 8.000 pr. deltager ifm arrangementet.\nUnderviser: Instruktører fra FDM Jyllandsringen, Territory Manager Amin Hyseynov, 3Shape & Trios specialist Hanne Berens\nJyllandsringen v- Silkeborg\n5. oktober kl. 08:00-16:00\nTandlæger og kliniske tandteknikere\nMax antal 20 stk.\n3shape TRIOS Master Class\nGennem det intensive en-dags specialkursus for nye TRIOS brugere guider vi jer til det næste digitale trin. I denne TRIOS Master Class hos 3Shape er der mulighed for at opleve og diskutere TRIOS’ intu...\nOvervejer du at blive certificeret til Invisalign-behandlinger?\nKom og hør mere om Invisalign og hvilke praktiske erfaringer en ny-certificeret tandlæge allerede har gjort sig. Der er et stort behov blandt dine patienter, et område i stor vækst. • Hør tandlæge Ulr...\nDette kursus er målrettet kliniske tandteknikere, der gerne hurtigt vil i gang med at arbejde digitalt i 3Shapes software til design af aftagelig protetik. Undervisere er klinisk tandtekniker Kim Rix ...


Fra Randers til Støvring: Rebild Kommune er nu oppe på 30.000 indbyggere - Vores Avis\nYou are at:Home»Artikler»Politik & debat»Fra Randers til Støvring: Rebild Kommune er nu oppe på 30.000 indbyggere\nFra Randers til Støvring: Rebild Kommune er nu oppe på 30.000 indbyggere\nDet unge par – som begge er 25 år – kommer fra en lille lejlighed i Randers, og har nu købt et stort hus i Støvring. Line er nyuddannet ergoterapeut og begynder i et vikariat i Brønderslev på mandag, mens Mads netop har startet selvstændig tømrervirksomhed.\n”Familiesammenføring” og udsigt til en aktiv fritid\nParret er flyttet til Rebild Kommune og Støvring, blandt andet fordi de begge har familierelationer i det Nordjyske: – Vi savnede den nærhed og det fællesskab, vi synes der er i en mindre by som Støvring.\n– Samtidig oplever vi, at der stor gæstfrihed og åbenhed her, siger Line Engedal Christensen og fortsætter: – Vi har ikke haft tid til at vælge blandt de mange fritidsaktiviteter der er her, men vi har et hold venner her i byen, som helt sikkert kan guide os lidt.\n– Det betyder meget, at vi er blevet en attraktiv tilflytningskommune – det har vi arbejdet aktivt for at blive, og det er er vi stolte af og tilfredse med. Samtidig er vi meget opmærksomme på, at vi også skal fastholde de borgere, der bor her i forvejen, siger Leon Sebbelin.\nSiden 2014 har Rebild Kommune arbejdet intenst med at synliggøre kommunen for at skaffe nye borgere.\nDe seneste 5 år er indbyggertallet i Rebild Kommune steget med 1.200.\nI foråret 2017 rundedes indbygger nummer 29.500.\nI byrådets nye vision er målet 32.000 borgere i 2030.\nBILLEDE øverst: Borgmester Leon Sebbelin overraskede Line Engedal Christensen og Mads Christensen med blomster og velkomstgave i deres hus i Støvring.\nFOTO: Marlene Skovbak Gustavsen.


Seksualforbryder vinder sag over Danmark ved Menneskerettighedsdomstolen - TV 2\nSeksualforbryder vinder sag over Danmark ved Menneskerettighedsdomstolen\n9. jul. 2019, 10:25 Opd. 9. jul. 2019, 10:47\nMenneskerettighedsdomstolen i Strasbourg har afsagt dom over Danmark i sag om forvaringsdømt. Foto: Vincent Kessler / Scanpix Denmark\naf Carl-Emil Søe og Ritzau\nDanmark skal dermed betale 2000 euro til Tim Henrik Bruun Hansen. Han havde oprindelig søgt om 50.000 euro.\nSeksualforbryderen Tim Henrik Bruun Hansen, der i 1996 blev dømt for forsøg på voldtægt af en pige på ti år, har ved Menneskerettighedsdomstolen i Strasbourg vundet en sag mod Danmark.\nTim Henrik Bruun Hansen er forvaringsdømt, men mandens rettigheder er blevet krænket, da han ifølge Menneskerettighedsdomstolen har krav på en uvildig undersøgelse af, hvorvidt han fortsat er farlig, lyder det.\nDomstolens syv dommere var enige, og det er nu Danmarks pligt at bringe orden i sagen. Staten skal altså sørge for, at der bliver givet mulighed for en uafhængig vurdering.\nDanmark har nu mulighed for at få sagen for Storkammeret, der er domstolens højeste instans.\nNægtet uvildig bedømmelse\nKonkret insisterede de danske myndigheder på, at Tim Henrik Bruun Hansen skulle kemisk kastreres. Et ønske, han afviste af sundhedsårsager.\nEfterfølgende nægtede de danske myndigheder Tim Henrik Bruun Hansen adgang til en uvildig bedømmelse af, om han fortsat var farlig.\nEn afvisning, der er en krænkelse af artikel fem i Den Europæiske Menneskerettighedskonvention, lyder det.\nAdvokat Tobias Stadarfeld Jensen hos advokaterne Bonnez og Ziebe i Aarhus har ført sagen i Strasbourg.\nHan glæder sig over resultatet.\n- Det er sjældent, at Danmark får en plet på den menneskeretlige straffeattest, siger han.\n- Helt lavpraktisk betyder det, at vi har fået medhold i, at der er sket en krænkelse, og at processen ikke har opfyldt konventionens krav, siger Tobias Stadarfeld.\nTim Henrik Bruun Hansen blev i 1996 dømt til forvaring på ubestemt tid på grund af hans farlighed over for små piger.\nI august 1995 bortførte han en tiårig pige, bandt hende til et træ og forsøgte voldtægt, inden han forlod hende bundet.\nJura Levakovic taber udvisningssag ved menneskerettighedsdomstol\nHvert år afsiges kun en håndfuld domme til forvaring. Længden varierer meget. Gennemsnitligt går der 13 år og 4 måneder fra varetægtsfængsling til prøveudskrivning, oplyste Justitsministeriet sidste år i et svar til Folketingets retsudvalg.\nSeks ud af ti tiltalt for seksualforbrydelser frifundet\nPolitikere og eksperter uenige om hårdere kurs mod pædofile


Den svære samtale (Foredrag) | LIVA Kurser\nSvære samtaler fylder mere og mere i dagpasningen. Det kan handle om urolige børn, børn der slår, bider eller sover for lidt. Børn der savner opdragelse I hverdagen eller hvor forældrene synes at famle sig frem.\nDen svære samtale er nødvendig. Des mere uklar man er i ens budskaber, des flere misforståelser opstår der. Forældre har brug for klar tale.\nForældrene ændrer krav og karakterer, og det kan synes som at flere og flere forældre har brug for vejledning og rådgivning i hverdagen. Normer, opdragelse, moral, kost og søvn er nogle af de emner, som er i spil. Og det er ikke altid, at dialogen er helt let. Til tider ligefrem konfliktfyldt.\nDet er derfor afgørende, at personalet føler sig klædt på til at tage hul på de svære emner. Men hvordan forbereder man sig til samtalen og hvordan skal man tackle de mange følelser, meninger og spørgsmål?\nLæge Vibeke Manniche giver gode råd om den svære samtale, og hvordan den kan gøres til den befriende samtale. Bland en smule af lægens autoritet med pædagogens empati og den rette cocktail er mixet.\nMålgruppe: Børnehaveklasseledere, Børnehavepædagoger, Dagplejepædagoger, Dagplejere, Pædagoger, Pædagogiske ledere, Sundhedsplejersker


folketidende.dk - Lolland og Falster samlet et sted - Forside - Sport - - Det har været en ren parodi\nFrem Sakskøbing-træner Nikolaj Lohse har ikke mange roser til overs overfor DBU Sjælland, der har tvangsnedrykket klubben fra Sjællandsserien.\n19. maj 2020 kl. 18:00 Af Thomas Jensen\nSAKSKØBING Fredag aften stod det klart, at Frem Sakskøbings ophold i Sjællandsserien også denne gang kun blev af en enkelt sæsons varighed.\nDBU Sjælland afblæste sæsonen og dikterede op- og nedrykninger ud fra den aktuelle stilling, hvor Frem Sakskøbing lå på sidstepladsen med to point.\nNedrykningen accepterer cheftræner Nikolaj Lohse på sin vis, da han udmærket er klar over, at nedrykningen ville være et sandsynligt scenarie, hvis turneringen blev spillet til ende.\n- Det er jo som det er. På spillernes vegne er jeg dog ked af, at vi ikke kom til at spille om det.\n- Muligheden for at hægte sig på de øvrige bundhold anså jeg som realistisk, da vi havde FC Nakskov, Nordfalster og Køge på hjemmebane, lyder det fra Nikolaj Lohse, der har drøftet en eventuel klage over afgørelsen med klubformand Martin Lohse, men det bliver næppe til noget.\n- Det får vi ikke noget ud af. DBU Sjælland er ligeglade med, hvor vi er henne, påpeger Nikolaj Lohse, der bestemt ikke er imponeret over forløbet i forhold til afslutningen af sæsonen.\n- Det har været en ren parodi med udmeldinger i øst og vest afhængig af hvilken lokalunion, man hører under\n- Ydermere venter vi jo stadig på en afklaring på Danmarksserien, som også kunne få indflydelse på Sjællandsserien, så alt i alt må jeg sige, at det har været under al kritik, fastslår Nikolaj Lohse, der ikke forstår, at DBU ikke har lavet en samlet udmelding, så alle har haft de samme regler at rette sig efter.\nHan hæfter sig ved, at jyderne har afsluttet turneringen uden op- og nedrykkere, mens Fyn og Bornholm har afsluttet uden at tage stilling til op- og nedrykning. DBU Sjælland har bestemt, at der skal ske op- og nedrykning, og København vil indtil videre spille turneringen færdig henover sommeren.\n- Det stritter i alt for mange retninger, fastslår han.\nDog vil Nikolaj Lohse gerne rose DBU Lolland-Falster for at have truffet, i hans øjne, den eneste rigtige beslutning, der betyder, at ingen hold bliver tvangsnedrykkket i de lokale serierækker.\n- De har gjort det eneste rigtige ved at suspendere nedrykningen, så alle er tilfredse, kommer det fra træneren, der, på trods af at udsigten til tællende kampe er alenlang, fortsætter træningen et par gange om ugen indtil sommerferien.\n- Men i forhold til de restriktioner vi stadig træner under, så bliver intensiteten næppe særlig høj, konstaterer Nikolaj Lohse, der kan se frem til e sæson i LF-serien efter sommerferien.\nDet bliver uden angriberen Morten Jersie Nielsen, der forlader landsdelen, da han efter sommerferien skal studere på RUC i Roskilde.\n- Det er selvfølgelig et tab for os, men jeg har en forventning om, at vi kan holde sammen på de øvrige, så vi kan lege med i toppen af LF-serien, lyder det afslutningsvis fra Nikolaj Lohse.